P.Ramlee Miskin Di Akhir Hayatnya?

P.Ramlee
miskin di akhir hayatnya. Itulah persepsi masyarakat dewasa ini apabila merujuk
kepada seniman agung Allahyarham Tan Sri P.Ramlee. Perkara ini bermula setelah
sebuah dokumentari berkaitan sejarah hidup seniman agung itu ditayangkan pada
tahun 2010.

Bagi
membetulkan dakwaan tersebut kami memperlihatkan segala hujah dan fakta untuk
menyangkal dakwaan tersebut. Di dalam dokumentari berkenaan ada beberapa
individu yang ditemubual sebagai sumber primer bagi menguatkan lagi dakwaan
P.Ramlee itu miskin di penghujung hayatnya.

Bagi pendapat peribadi saya P.Ramlee tidak miskin dari sudut kewangan dan kehidupannya. Tetapi jika kerjaya seninya mengalami zaman suram saya percaya. Perkara ini berlaku adalah disebabkan beberapa faktor seperti kemunculan televisyen pada ketika itu. Disamping masyarakat ketika itu sudah beralih kepada muzik Pop Yeh Yeh yang sangat mendominasi.

Faktor filem-filem luar versi warna juga menjadi salah satu faktor kejatuhan filem-filem Melayu pada ketika itu bukan filem P.Ramlee sahaja. Perkara ini turut menjejaskan perkembangan filem Melayu di Singapura sehingga berlaku penutupan studio Jalan Ampas pada tahun 1967. Disebabkan P.Ramlee itu satu nama yang besar pada ketika itu ia akan lebih menonjol dan sering dikaitkan.

P.Ramlee tidak miskin? Ya, P.Ramlee tidak miskin. Sejak mengarah filem Bujang Lapok pada tahun 1957, P.Ramlee dibayar sebanyak 30 ribu ringgit untuk mengarah sebuah filem. Bayaran ini berlarutan sehingga P.Ramlee berhijrah ke Kuala Lumpur tanpa gagal. Perkara ini tidak berlaku kepada pengarah lain di Shaw Brothers baik di Singapura atau di Kuala Lumpur. Di Kuala Lumpur P.Ramlee mempunyai 2 buah rumah. Satu di Jalan Bunga Kantan dan satu lagi di Jalan Dedap (sekarang Pustaka Peringatan P.Ramlee).

Rumah di Jalan Bunga Kantan P.Ramlee sewakan kepada Salleh Ghani setelah berpindah ke Jalan Dedap. P.Ramlee pada ketika itu turut mempunyai syarikat miliknya Rumpun Melayu bersama H.M Shah. Beliau juga memiliki Pawagam P.Ramlee di Jalan Tuanku Abdul Rahman. Saloma pula pada ketika itu masih mempunyai kontrak menyanyi di Kelab Malam. P.Ramlee dan Saloma memiliki kereta masing-masing. P.Ramlee juga masih mampu menyekolahkan anak-anak angkatnya. Menurut Sazali, sepanjang hidup bersama P.Ramlee di Kuala Lumpur, belum pernah lagi “daddynya” itu gagal memberi makan minum dan keperluan kepada anak-anaknya.

Menurut
Dato’ Ahmad Nawab yang sering bersama P.Ramlee ketika di Kuala Lumpur turut
menyangkal dakwaan yang P.Ramlee miskin di penghujung hayatnya. Ahmad Nawab
boleh dikatakan seringkali menemui P.Ramlee bagi bersama-sama berkarya mencipta
lagu. Malah, P.Ramlee juga boleh dikatakan setiap minggu makan tengah hari di
Restoran Kudu yang terletak berhadapan dengan Bangunan UMNO lama. Jadi, celah
mana dikatakan beliau miskin sedangkan beliau mampu untuk makan di luar setiap
minggu?

Walaubagaimanapun,
ada juga kebenarannya dari apa yang diperlihatkan melalui dokumentari berkenaan
yang menyatakan P.Ramlee mengalami tekanan disebabkan beberapa faktor seperti
menerima perintah mahkamah disebabkan beliau pernah menjadi menjamin seorang
hamba Allah atas tujuan pinjaman bank. Selepas menerbitkan 6 Jahanam, para
wartawan juga seringkali memulaukan beliau dan menjadikan filem tersebut
sebagai bahan untuk menghentam karier beliau.

Menurut pembantu peribadi P.Ramlee, Ramli Kecik, di rumah P.Ramlee, boleh dikatakan setiap hari di rumah beliau ada nasi, cuma ketika hari beliau meninggal dunia, beras tidak ada di rumahnya. Ini membuktikan bahawa isi rumah P.Ramlee tetap ada dan menyangkal dakwaan P.Ramlee jatuh miskin.

Tambahan pula, walaupun karier P.Ramlee agak suram di Kuala Lumpur, namun tidak bagi Saloma. Walaupun sudah berhijrah, Saloma seringkali mendapat undangan menyanyi di kelab-kelab dan kadangkala ke luar negara seperti Thailand dan Australia.

Semoga
pencerahan ini sedikit sebanyak boleh membantu bagi membetulkan persepsi yang
P.Ramlee miskin di penghujung hayatnya. Semoga bermanfaat.

Sumber:


Apa Yang Harus Dihadapi Pelaut Melayu Zaman Silam?

Sungguh nenek moyang bangsa Melayu merupakan pelaut yang hebat, menjadi pelaut memerlukan ketahanan mental yang kuat. Di sini saya senaraikan beberapa perkara yang perlu diharungi oleh seseorang pelaut berdasarkan pengalaman saya yang sudah lama bermain ombak dan laut dan juga melalui pembacaan pengalaman orang lain dan buku-buku.

Menjadi pelaut tidaklah semudah menjadi seorang blogger ataupun keyboard warrior yang berada di dalam bilik yang berhawa dingin, tetapi seorang pelaut terpaksa berhadapan dengan pelbagai situasi dan cabaran yang dahsyat sepanjang pelayaran.

– Pelaut berlayar jauh, berbulan-bulan lamanya di laut lepas, jauh dari keluarga, sanak saudara, sahabat handai dan masyarakatnya sendiri. Jauh, tersangat jauh sehinggakan ada satu ‘perasaan’ kesunyian.

Kesunyian ini jika tidak ditangani dengan baik pasti akan membawa kesan kepada mental dan boleh menyebabkan perasaan ‘homesick’. Lebih-lebih lagi mereka yang ada anak-anak kecil, isteri, kekasih, ibu bapa yang kurang sihat dan pelbagai lagi.

Biasanya, seorang pelaut yang kuat mentalnya akan melupakan semua itu dengan menumpukan kepada kerja-kerjanya di atas kapal seratus peratus, bergaul, bercampur dan berborak-borak dengan setiap anak-anak kapal bagaikan keluarga sendiri, sungguh, cara ini berjaya mengurangkan rasa stress dan produktiviti kerja meningkat.

Saya berpendapat, nenek moyang bangsa Melayu dahulukala berlayar jauh sudah pasti adalah terdiri daripada mereka yang tinggi ilmunya dan berani jiwanya. Dan, yang pasti keyboard warrior tidak mampu bertahan lebih dari 3 hari sebab tak dapat berjumpa dengan aweknya sendiri.

– Keadaan cuaca di laut yang tidak menentu lebih-lebih lagi kepada yang berlayar ‘foreign going’. Ada suatu kawasan cuacanya panas melampau, ada satu kawasan cuacanya sejuk melampau dan ada pula keadaan laut bergelora berhari-hari mengakibatkan anak-anak kapal yang kurang ketahanan akan mengalami mabuk laut. Mabuk laut merupakan sejenis penyakit dalam bahasa perubatannya ialah ‘motion sickness’ dan penawar untuk penyakit ini adalah MENTAL YANG KUAT.

Ya, itulah penawarnya, bukannya ubat-ubatan seperti pil kerana kesannya hanya jangka pendek sahaja. Rata-rata pelaut yang saya temui yang tidak mabuk laut adalah berjiwa kuat, mental kuat dan berbadan kuat. Saya juga mendapati bahawa penyakit akibat rasukan hantu juga konsepnya sama seperti mabuk laut dimana jiwa tauhid yang teguh sahaja adalah penawarnya.

– Cuaca sejuk, saya paling tak suka dengan cuaca sejuk kerana struktur tubuh Asia dan ‘setting’ cuaca tropika pada tubuh badan saya menyebabkan rasa tidak selesa dengan cuaca sejuk di luar negara. Bibir akan menjadi kering, pecah-pecah dan kurang selera makan. Sampai satu ketika, badan-badan akan rasa gatal-gatal disebabkan cuaca sejuk. Untuk menangani masalah ini, biasanya saya akan makan dengan banyak kerana cuaca sejuk boleh mengakibatkan rasa lapar.

– Ancaman penyakit berjangkit, saya masih ingat lagi pada suatu ketika dahulu, virus SARS menular dengan hebatnya di Asia. Kesannya, fuh, saya tak pernah lupa. Selepas keluar dari Hong Kong, Kapten mengarahkan agar dicuci satu persatu pemegang tangga, alleyway, lantai bridge dan apa jua yang disentuh oleh Pilot Hong Kong. Lap dengan antiseptik.

Betapa bimbangnya anak-anak kapal dengan penularan wabak SARS pada ketika itu sehinggakan kami sikit pun tak percaya kepada sesiapa yang datang ke kapal terutamanya dari Hong Kong, Taiwan, China dan Singapura. Ini pengalaman ‘real’ saya Ini baru satu contoh SARS. Belum lagi lain-lain contoh.

– Ancaman serangan lanun, pengganas, kumpulan nelayan dan tentera asing. Ya, sepanjang pengalaman saya, ancaman ini sebenarnya hanya ‘keras’ di beberapa tempat di dunia. Dan, saya boleh senaraikan nama-nama tempat tersebut.

a) Socotra Island, kawasan pantai dari Somalia, terus ke Laut Merah. Ini kawasan lanun paling merbahaya di dunia.

b) Kepulauan Anambas, Indonesia, saya kerap menerima mesej mengenai aktiviti perlanunan kawasan ini.

c) Mediterranean yang berhampiran dengan negara haram jadah Israel, senantiasa ada kumpulan Tentera Laut Israel dan negara-negara bersekutu mengawal laluan ini.

d) Laut China Timur dan Laut Kuning, bot-bot nelayan China, Taiwan dan Korea berlambak-lambak dan cara mereka ‘navigate’ kapal sangat-sangat merbahayakan lebih-lebih lagi jika penglihatan mencapai ‘zero visibility’. Satu situasi yang menakutkan bagi sesetengah pelaut. Sebab, ‘zero visibility’ adalah pemandangan KOSONG. Anda BUTA di tengah-tengah laut yang sarat dengan bot-bot nelayan China yang agresif. Ia biasa berlaku ketika musim sejuk dan suhu di laut jatuh.

– Kalau terjatuh dari kapal, mayat anda tidak akan ditemui. Jika lokasi anda jatuh di tengah-tengah lautan luas dan masa terjatuh pula pada waktu malam, tidak ada orang yang perasan. Maka, bersendirilah anda menghembuskan nafas terakhir di sana.

Saya kongsikan sedikit sebanyak pengalaman lalu untuk anda bahawa hidup sebagai pelaut sangat mencabar. Tidak kiralah dari cabang tentera laut, polis marin, kapal dagang, oil rig platform, coast guard dan nelayan. Pelaut adalah kerjaya yang menuntut KESABARAN yang tinggi. Hati yang cekal, mental yang kuat dan badan yang benar-benar sihat.

Cuba bayangkan pelaut-pelaut Melayu zaman dahulu kala berlayar mengelilingi dunia tanpa bantuan GPS, GLONASS, Radar, GMDSS, radio VHF, HF dan DSC. Dengan hanya kapal kayu yang dipasang layar ditolak angin, mereka mampu membelah lautan yang ganas timur dan barat. Sungguh, lautan adalah suatu tempat yang adakalanya tenang dan adakalanya ganas.


Muawiyah – Pemimpin Agung Orang Islam

Pada bahagian pertama telah diceritakan siapakah Muawiyah bin Abu Sufian. Terdapat banyak versi cerita yang dikisahkan beliau sebagai salah seorang yang zalim dalam mendapatkan kekuasaan yang mutlak sebagai seorang pemimpin. Pelbagai fitnah dan tuduhan yang dilemparkan oleh musuh ke atas salah seorang sahabat Rasulullah saw ini. Bahagian kedua kali ini, saya akan menceritakan apakah sumbangan Muawiyah ini dari zaman Khalifah Abu Bakar sehingga ke zaman pemerintahannya.

1. Pada zaman Khalifah Abu Bakar.

• Ketika zaman pemerintahan Khalifah Abu Bakar, Muawiyah bin Abu Sufian telah menyertai pelbagai ekspedisi tentera Muslim dalam menyebarkan agama dan kuasa Islam dari semenanjung Arab ke tanah Parsi sehingga mencapai ke wilayah empayar Rom Barat.

Tentera Islam pada masa ini menyerang empayar Rom Byzantine dan empayar Parsi Bani Sasan yang berpusat di kota al-Madain sekaligus.

• Ketika ini, wilayah Syam masih berada di bawah kuasa empayar Rom Byzantine.

• Dalam ekspedisi, Khalifah Abu Bakar as-Siddiq menghantar empat pasukan Muslim yang dimana
setiap pasukan terdiri daripada 7 ribu tentera, iaitu:

1) Abu Ubaidah al-Jarrah memimpin pasukannya ke Homs.

2) Yazid bin Abu Sufian ditugaskan membebaskan kota Damaskus.

3) Pasukan Syurahbil bin Hasanah menuju ke wilayah al-Urdun.

4) Pasukan terakhir di bawah pimpinan Amru al-As menakluk Mesir.

• Muawiyah mendapatkan kepercayaan dari Khalifah Abu Bakar dalam memimpin pasukan Muslim memberikan bantuan kepada pasukan tentera di bawah pimpinan saudaranya iaitu Yazid bin Abu Sufian di Damsyik.

Kesemua ekspedisi ini berjaya dilaksanakan dengan cemerlang.

• Muawiyah juga turut sama berperang di dalam perang Yarmuk (13H) pimpinan Khalid al-Walid.

2. Pada zaman Khalifah Umar al-Khattab.

• Setelah wafatnya Abu Bakar as-Siddiq, maka Umar al-Khattab memangku jawatan sebagai khalifah kedua yang sah berdasarkan wasiat Khalifah Abu Bakar.

• Umar banyak melakukan perubahan dalam pemerintahan seperti memecat beberapa pegawai daripada jawatan yang pernah diberikan oleh Abu Bakar kepada mereka. Contohnya, Umar memecat Khalid al-Walid daripada jawatan Ketua Pasukan Tentera Islam dan menggantikannya dengan Abu Ubaidah al-Jarrah.

Pemecatan ini berlaku kerana Umar berasa bimbang dengan akidah pasukan tentera Muslim yang pada masa itu beranggapan bahawa kemenangan mereka dalam pelbagai peperangan kerana ‘adanya’ Khalid al-Walid.

• Walaupun demikian, Umar masih mengekalkan jawatan Yazid bin Abu Sufian sebagai gabenor di Damsyik dan Muawiyah pula diperintahkan untuk berada di sana membantu melicinkan pemerintahan saudaranya.

• Pada waktu ini, sebahagian wilayah Syam sudah dikuasai oleh pasukan Muslim tetapi hanya dua kawasan yang masih berada di bawah sisa kuasa Rom iaitu kota Baitulmaqdis dan kota Qisariyyah.

• Setelah itu, kota Baitulmaqdis dikepung oleh pasukan tentera pimpinan Abu Ubaidah al-Jarrah dan kota ini berjaya dibuka oleh Khalifah Umar al-Khattab tanpa pertumpahan darah.

• Dengan itu, secara rasminya kota Qisariyyah menjadi benteng terakhir empayar Rom Byzantine di tanah Syam. Dicatatkan, bahawasanya kedudukan kota benteng ini terletak berhampiran dengan persisiran pantai dan pelabuhan kota ini juga sering dikunjungi oleh para pedagang dari luar yang membawa pelbagai bekalan makanan mahupun senjata serta tentera Rom Byzantine yang berlindung di dalam benteng ini mampu bertahan dengan lama walaupun mereka dikepung selama berbulan mahupun bertahun oleh pasukan Muslim kerana mereka masih mempunyai jalur lautan sebagai penyambung hayat mereka.

• Tetapi segala kenikmatan dan kebanggaan pertahanan kota Qisariyyah hilang apabila dalam sekitar tahun ke-15 H, pasukan tentera Muslim pimpinan Muawiyah berjaya menembus masuk benteng kota ini dan menawannnya dengan bantuan tentera dari Damsyik dan Madinah.

Peristiwa penaklukan kota benteng inilah yang menyebabkan karier Muawiyah mula melonjak naik dan namanya mula dikenali orang ramai di serata pelusuk wilayah di bawah kekuasaan Islam mahupun wilayah di pihak musuh.

• Pada tahun ke-18 H, telah berlaku satu bencana penyakit taun yang menyebabkan ramai sahabat Rasulullah saw meninggal dunia. Tahun ini dikenali di dalam sejarah Islam sebagai Tragedi Taun Amawas.

Diantara sahabat yang meninggal dunia ialah Abu Ubaidah al-Jarrah dan saudara kandung Muawiyah iaitu Yazid.

• Setelah tragedi ini dan kewafatan Yazid, maka Umar al-Khattab terus melantik Muawiyah sebagai gabenor di Damsyik menggantikan saudaranya, kerana Umar juga mengetahui bakat kepimpinan dan kecerdikan politik yang dimiliki oleh Muawiyah.

Umar sangat menghormati Muawiyah sehinggakan beliau selalu memanggil Muawiyah dengan gelaran Kaisar Arab dan Umar pernah berkata di dalam sebuah pertemuan di antara para sahabat:

“Kalian selalu menyebut dan memuji kecerdikan yang dimiliki oleh para kisra Parsi dan para kaisar Rom, sedangkan di sisi kalian adanya Muawiyah..”.

• Ketika zaman pemerintahan Umar, Muawiyah menjadi gabenor Damsyik dengan memegang wilayah Ba’albak dan al-Balqa di Jordan.

• Kuasa Islam menyebar di seluruh pelosok Syam dengan pembebasan kota Damsyik, kota Homs, kota Qannisrin, kota Palestin, Baitulmaqdis dan al-Jazirah.

• Pembebasan Iraq melalui Perang al-Jisr dan Perang Al-Qadisiyyah pimpinan Sa’ad bin Abu Waqqas.

Waktu ini, Muawiyah hanya menguasai hanya sebahagian wilayah Syam.

• Tahun 20H, Mesir dibebaskan oleh Amru al-As.

• Tahun 21H, pasukan tentera Islam di bawah pimpinan al-Nu’man bin Muqarrin berjaya membebaskan kota al-Madain dan kota Nahawand serta tahun ini dikenali sebagai Fath al-Futuh (pembuka segala perang).

• Pada zaman pemerintahan Khalifah Umar, Muawiyah telah meminta izin untuk menubuhkan sebuah angkatan perang laut bertujuan menyekat pengaruh Rom Byzantine dan mempertahankan kuasa Islam di tanah Syam.

Muawiyah mengusulkan cadangan ini kerana beliau tahu yang kebanyakan kota di wilayah Syam terdedah dengan serangan laut oleh pasukan laut Byzantine. Tetapi usulan Muawiyah ditolak oleh Khalifah Umar atas sebab tertentu setelah mendapat nasihat daripada Amru al-As kerana pada masa ini Khalifah Umar menerapkan posisi bertahan sebab beliau tahu Islam baru sahaja bertapak di wilayah Syam dan bila-bila masa sahaja musuh akan datang menyerang kembali wilayah ini. Khalifah Umar tidak mahu meluaskan kuasa secara terburu-buru dan sebab ini beliau hanya mengambil langkah memperkuatkan dahulu pasukan darat dan menumpaskan segala pengaruh kuasa Rom Byzantine di tanah Syam.

3. Pada zaman Khalifah Uthman bin Affan.

• Pada sekitar tahun ke-23 H, Uthman bin Affan menjadi khalifah ketiga sah setelah dibai’ah oleh orang ramai menggantikan Umar al-Khattab yang wafat setelah ditikam mati oleh seorang Majusi.

• Muawiyah dikekalkan kuasa sebagai gabenor di Damsyik kerana lokasi pemerintahannya yang berada di Syam iaitu sebuah wilayah yang bersempadan dengan kuasa empayar Rom Timur (Byzantine) dan wilayah ini sering diserang oleh pasukan tentera dari Byzantine.

• Muawiyah berjaya menunjukkan dirinya sebagai pemimpin yang tangguh apabila berjaya mempertahankan kuasa Islam di wilayah Syam dari serangan pasukan Byzantine dan akhirnya dalam tahun ke-25 H, Khalifah Uthman terus melantik Muawiyah sebagai gabenor yang menguasai seluruh wilayah dan kota yang berada di tanah Syam.

• Memimpin tentera Islam memasuki wilayah Rom Byzantine sehingga mencapai ke wilayah Ammoria (sebuah kawasan berdekatan Ankara, Turki).

• Setelah dua tahun pemerintahan Khalifah Uthman, maka pasukan tentera Rom Byzantine datang menyerang kota-kota pelabuhan di persisiran pantai Syam dan mereka juga berjaya menakluk kembali kota Beirut dari kuasa Islam.

Tetapi, Muawiyah dapat mengambil kota ini kembali.

• Tahun 27H, Muawiyah meminta izin mengusulkan cadangan buat kali kedua kepada Khalifah Uthman untuk menubuhkan angkatan laut Islam dengan alasan Muawiyah merancang untuk membebaskan pulau Cyprus kerana pada masa ini, pulau tersebut menjadi markas utama dan penyambung bekalan untuk pasukan laut Rom Byzantine menyerang tanah Syam.

Usulan ini diterima setelah beberapa orang sahabat besar memperkenankan dan bersetuju dengan rancangan ini.

• Tahun 29H, Muawiyah juga turut turun padang bersama pasukannya dari Syam membantu pasukan Habib bin Maslamah al-Fihri yang berperang di wilayah Armenia setelah mendapat arahan daripada Khalifah Uthman.

Gabungan pasukan dari kota Kufah dan kota Damsyik berjaya membebaskan wilayah Armenia sehingga mencapai ke persisiran pantai Laut Hitam dan sebahagian wilayah Kaukasus.

• Beliau juga dilantik sebagai mustasyar (penasihat khusus kepada Khalifah Uthman) pada tahun-tahun terakhir pemerintahan Khalifah Uthman.

4. Pada zaman Khalifah Ali bin Abu Talib dan zaman Khalifah Hassan bin Ali.

• Pada zaman pemerintahan Khalifah Ali, telah terjadi peperangan di antara pihak pengikut Khalifah Ali yang berpusat di kota Kufah dengan pengikut gabenor Muawiyah yang berpusat di kota Damsyik.

Bermula tahun atau zaman fitnah-memfitnah.
Akan dibahaskan dalam bab ketiga.

PEMBUKAAN PULAU-PULAU DI LAUT MEDITERRANEAN DI BAWAH PIMPINAN MUAWIYAH.

• Berlaku juga pembebasan oleh kuasa Islam di sekitar kawasan laut pulau Cyprus dan terjadi perang Dhat al-Sawari (berhampiran dengan perairan Mesir).

• Maka, bermulalah episod pembebasan pulau-pulau oleh pasukan laut Islam di bawah pimpinan Muawiyah bin Abu Sufian, diantaranya ialah:-

1) Pulau Cyprus.

Kali pertama: Muawiyah memimpin operasi ini buat kali pertama pada tahun 27H/28H dan diakhiri dengan perjanjian damai diantara Muawiyah dan penguasa Cyprus dengan membayar 7,000 dinar setiap tahun serta memberikan segala maklumat berkaitan pergerakan armada laut Byzantine.

Kali kedua: Tahun 32H, penguasa Cyprus mengkhianati perjanjian damai dengan memberikan bantuan kepada armada laut Byzantine. Muawiyah menghantar 500 kapal perang dan berjaya membebaskan pulau itu pada tahun 33H. Muawiyah meletakkan 12,000 tentera Islam dan beberapa orang penduduk Ba’labak tinggal di sana untuk melindungi pulau Cyprus.

( Empayar Byzantine terpaksa memindahkan pusat armada laut mereke ke pulau Sicily setelah itu ).

2) Pulau Rhodes.

1- Ekspedisi 35H.

Pertama kali dilancarkan pada zaman Khalifah Uthman bin Affan pada tahun 35H dan melalui beberapa fasa ekspedisi pembukaan pada zaman Khalifah Muawiyah iaitu:

2- Ekspedisi 45H.

Khalifah Muawiyah menghantar pasukan armada laut dari pelabuhan Iskandariyah, Mesir di bawah pimpinan panglima Uqbah bin Amir & panglima Maslamah bin Mukhallad untuk menguruskan segala pembinaan serta pembangunan di pulau ini.

3- Ekspedisi 52H.

Menghantar panglima Janadah bin Abu Umayyah al-Azdi yang bertujuan untuk menguatkan pertahanan & kubu-kubu milik pasukan Islam di sana.

4- Ekspedisi 58H.

Khalifah Muawiyah menghantar armada laut di bawah pimpinan panglima Akdar & panglima Said bin Yazid.

5- Ekspedisi 59H.

Ekspedisi terakhir yang dilancarkan oleh Khalifah Muawiyah ke pulau Rhodes yang dipimpin oleh panglima al-Alqamah bin Junadah al-Hijri & panglima al-Alqamah bin al-Akhtam.

4) Pulau Arwad.

Dilancarkan pada tahun 54H dan pasukan armada laut Muslim dipimpin oleh panglima Junadah bin Abu Umayyah dan pulau ini merupakan benteng terakhir Rom Byzantine yang berlokasi di kawasan persisiran pantai Syria (tanah Syam).

5) Pulau Kriti.

Dilancarkan kali pertama dalam tahun 55H di bawah arahan Khalifah Muawiyah dan pasukan armada laut Muslim kali ini dipimpin juga oleh panglima Janadah bin Abu Umayyah al-Azdi serta beliau dapat membebaskan hanya sebahagian daripada pulau ini.

6) Pulau Sicily.

Ekspedisi ke pulau ini pertama kali dilancarkan pada zaman pemerintahan Khalifah Uthman sebelum zaman pemerintahan Bani Umayyah di bawah pimpinan panglima Muawiyah bin Hudayj dan tugas Muawiyah dalam ekspedisi ini adalah menyiapkan 500 buah kapal perang yang digerakkan dari pelabuhan pantai Syam. Pembukaan pulau ini melalui beberapa ekspedisi diantaranya adalah:

1- Ekspedisi 46H.

Digerakkan oleh Muawiyah bin Hudayj setelah mendapat arahan dari Khalifah Muawiyah dan armada laut Muslim dipimpin oleh panglima Abdullah bin Qays al-Fazari yang bertolak bersama pasukannya dari pelabuhan Afrika.

Pendapat lain mengemukan bahawasanya armada laut Muslim dalam ekspedisi kali ini bukan dari Afrika melainkan dari Mesir.

2- Ekspedisi 49H.

Pembebasan ini diteruskan oleh panglima Uqbah bin Nafi (gabenor Bani Umayyah di Afrika) dengan kerjasama pasukan armada laut dari Mesir.

• Pada tahun 50H, Khalifah Muawiyah melancarkan serangan ke Rom Byzantine melalui bebarapa orang panglimanya iaitu:

1) Panglima Busr bin Artah.
2) Panglima Sufyan bin Awf al-Azdi.
3) Panglima Fadalah bin Ubaidillah al-Ansari.

• Tempoh masa yang aktif berlakunya pembebasan pulau-pulau di sekitar Laut Mediterranean oleh Khalifah Muawiyah adalah diantara tahun 41H sehingga ke tahun 60H.

OPERASI USAHA PEMBEBASAN KOTA KONSTANTINOPEL.

• Strategi Muawiyah bukan sahaja mengambil kesemua pulau milik empayar Rom Byzantine melainkan beliau juga berhasrat menumbangkan kekuasaan empayar ini dengan menyerang ibukota mereka, Konstantinopel sebanyak dua kali, iaitu:

1) Pembebasan Pertama.

Bermula pada tahun 49H dan pasukan darat serta laut Muslim dalam pembebasan pertama ini dipimpin langsung oleh anaknya, Yazid bin Muawiyah.

Tetapi pembebasan ini gagal kerana:

a) Cuaca sejuk.
b) Tempoh pengepungan yang berpanjangan.
c) Benteng kota Konstantinopel yang kuat.
d) Senjata api Greek yang digunakan oleh pihak Rom Byzantine dalam menghalang kemaraan pasukan armada laut Muslim.

2) Pembebasan Kedua.

Berlaku pada tahun 54H sehingga ke tahun 60H. Pembebasan kali kedua gagal apabila pasukan tentera Islam ditarik kembali dari Konstantinopel setelah tersebarnya berita kewafatan Khalifah Muawiyah.

• Dicatatkan, ekpedisi pembebasan pulau-pulau di bawah pemerintahan Khalifah Muawiyah adalah sebanyak 12 operasi.

• Banyak lagi ekpedisi laut yang dilancarkan oleh Khalifah Muawiyah tetapi tiada catatan mengenai operasi apa yang dilakukan melainkan hanya dicatatkan nama para panglimanya sahaja.

PAKAR POLITIK ISLAM.

• Sebagai seorang pemimpin yang hebat dalam merangka strategi di dalam bidang politik dan meluaskan pengaruh, maka Muawiyah melantik beberapa orang yang juga memiliki pengaruh yang besar sebagai pegawainya, iaitu:

1) Amru bin al-As.
2) al-Mughirah bin Syu’bah.
3) Ziyad bin Abih.
4) Yazid bin al-Hur.
5) al-Dahhak bin Qays.
6) Abdullah bin Amir.
7) al-Muhlab bin Abu Sufrah.
8) Uqbah bin Nafi.
9) Malik bin Hubayrah.
10) Junadah bin Umayyah al-Azdi.

• Muawiyah berusaha bekerjasama & memelihara hubungannya diantara kabilah-kabilah yang kuat serta berpengaruh di tanah Syam seperti:

1) Kabilah Qays ialah kabilah al-Fihri yang ditugaskan untuk mengendalikan politik dan pentadbiran dalam pemerintahan Khalifah Muawiyah.

2) Kabilah Yaman yang terdiri daripada kabilah al-Kindi dan al-Kalbi yang ditugaskan untuk menjaga pertahanan negara (empayar Bani Umayyah).

3) Kabilah Thaqif diberikan kepercayaan menguruskan pentadbiran di kota-kota bahagian Iraq.

• Bagaimana Muawiyah mampu mengekalkan kuasanya daripada digulingkan oleh ahli keluarganya sendiri?

Beliau melantik mereka yang berbakat dari ahli keluarganya sendiri sebagai pegawai-pegawai yang penting di dalam pemerintahan dan meletakkan mereka di kawasan yang berbeza supaya mereka tidak bersatu mencipta pakatan menggulingkannya.

• Khalifah Muawiyah juga menubuhkan jabatan al-Hajib (pengawal pintu) dan al-Haras (pengawal peribadi khalifah).

1. Tugas al-Hajib adalah mengawal pintu istana dan pegawai yang bertugas di dalam tugas ini akan melaporkan kepada khalifah tetamu yang datang dan ingin berjumpa dengan khalifah.

2. Tugas al-Haras adalah melindungi khalifah daripada serangan para musuh yang ingin membunuh khalifah. al-Haras juga bertanggungjawab melindungi para gabenor yang bertugas di bawah khalifah Bani Umayyah.

• Muawiyah menubuhkan jabatan ini setelah berlaku beberapa peristiwa pembunuhan ke atas beberapa orang khalifah sebelum ini seperti Khalifah Umar al-Khattab, Uthman bin Affan dan Ali bin Abu Talib.

Penubuhan ini juga dikaitkan dengan serangan musuh dari Rom Byzantine yang ingin membunuh khalifah.

• Muawiyah juga merupakan orang pertama yang menyampaikan khutbah secara duduk dan membina al-Maqsurah iaitu bilik imam di dalam masjid.

• Beliau juga menubuhkan jabatan pos yang bersistematik pertama dalam sejarah Islam dengan membina pejabat-pejabat pos yang berjarak 20km diantara satu sama lain. Dan di pejabat-pejabat pos ini disediakan kuda-kuda yang paling pantas dalam larian.

Khidmat pos tidak terbatas hanya kepada khalifah dan urusan kerajaan sahaja, melainkan khidmat ini juga dibuka kepada orang awam.

• Ketika Khalifah Muawiyah menjadi pemimpin, kota Damsyik menjadi pusat pentadbiran dan kubu kuatnya, kota Madinah dan kota Mekah menjadi tempat yang paling penting untuk dilindungi, kota Kufah menjadi kubu perluasan kuasa Islam ke wilayah utara Iraq, Azerbaijan dan di wilayah Kurdi, kota Basrah menjadi kubu pertahanan kuasa Islam mengendalikan wilayah-wilayah yang besar seperti Parsi, Khurasan, Karman dan Sijistan.

• Kesemua kota di atas dikenali sebagai wilayah penting dan emas ketika zaman pemerintahannya.

Itulah beberapa sumbangan Khalifah Muawiyah di dalam sejarah Islam sehingga beliau difitnah oleh kaum munafik sebagai pemimpin tidak sah di sisi syarak dan kejam yang membunuh ramai umat Islam.

Wallahu’alam.

– TAMAT –


Strategi Amerika Sebelum Dan Selepas P*rang Dingin

Dari tahun 1917 hingga 1991, dasar keselamatan nasional Amerika memberikan tumpuan pada mengekalkan perpecahan politik perindustrian Eurasia. Pembuat dasar Amerika mengetahui bahawa wilayah perindustrian Eurasia (Eropah tambah Jepun) secara keseluruhan mempunyai kuasa perindustrian yang lebih banyak berbanding Amerika Syarikat. Mereka memerhatikan bahawa kuasa ketenteraan moden adalah dihasilkan daripada kuasa perindustrian.

Pembuat dasar Amerika oleh itu berasa takut bahawa mana-mana negara yang mengawal semua perindustrian Eurasia boleh mengeksploitasi sumber ekonomi wilayah tersebut yang unggul untuk membangunkan jentera p3rang yang lebih hebat daripada jentera p3rang Amerika Syarikat. Mereka takut negara yang sedemikian mungkin memprojeksikan kuasanya melintasi lautan Atlantik dan mengancam atau bahkan men4kluki Amerika Syarikat.

Oleh demikian, pegawai-pegawai di Washington tidak henti-henti menentang perluasan negara yang mahu mencapai hegemoni di Eurasia, mereka melancarkan pep3rangan pahit untuk membendung Jerman dari tahun 1917 hingga 1918 dan dari tahun 1941 hingga 1945 serta p3rang dingin yang panjang untuk membendung Kesatuan Soviet dari tahun 1947 hingga 1989.

Pemimpin A.S. menjual usaha-usaha ini kepada orang awam mereka dengan retorik perjuangan, iaitu pertempuran diantara kediktatoran dengan demokrasi–sebagai pep3rangan dunia yang “bebas” terhadap tirani, yang dilancarkan untuk menyelamatkan orang lain daripada kejahatan. Orang awam Amerika sebahagian besarnya menerima hujah idealis ini. Hari ini ramai rakyat Amerika masih percaya bahawa Amerika Syarikat berp3rang pada tahun 1917 hingga 1989 kerana alasan idealis.

Namun pada hakikatnya, pembuat dasar Amerika bertindak sebahagian besarnya atas sebab-sebab politik kuasa. Mereka bimbang bahawa kuasa hegemon Eurasia akan memiliki kuasa untuk membahayakan Amerika Syarikat, dan mereka berusaha untuk mencegah sebarang hegemoni Eurasia daripada wujud atas sebab itu.[1]

Logik pembuat dasar Amerika ini selari dengan logik imbangan kuasa yang memandui dasar tradisional British terhadap benua Eropah, logik yang membawa Britain untuk membendung perluasan Perancis di bawah Louis XIV, Perancis bawah Napoleon, Czar Russia, Wilhelmine Jerman, dan Nazi Jerman.

Winston Churchill meringkaskan logik dasar tradisional British ini: “Selama 400 tahun, dasar luar negara England adalah menentang Kuasa yang paling kuat, paling agresif, paling mendominasi di Benua (Eropah), dan secara khususnya menghalang Negara-negara Pamah (Low Countries) daripada jatuh ke tangan Kuasa seperti itu. . . . (British) menghadapi Philip II dari Sepanyol, melawan Louis XIV di bawah William III dan Marlborough, melawan Napoleon, melawan William II dari Jerman, ia akan menjadi sesuatu yang mudah dan pasti sangat menggoda untuk bergabung dengan kuasa yang lebih kuat dan berkongsi hasil penaklukan kuasa tersebut.

Walau bagaimanapun, kita selalu mengambil jalan yang lebih sukar, bersatu dengan Kuasa yang kurang kuat, membuat gabungan di antara mereka, dan dengan itu mengalahkan dan mengecewakan kuasa tirani ketenteraan Benua, tidak kira siapa pun dia, tidak kira negara apa pun yang dipimpinnya. Dengan demikian, kita memelihara kebebasan di Eropah.”[2]

George Kennan, diplomat dan strategis Amerika mengulangi hujah yang serupa dengan Churchill ini pada tahun 1951: “Ia adalah sangat penting bagi kita (A.S.) seperti mana kepada Britain, bahawa tidak ada satu pun kuasa daratan Eropah yang boleh untuk menguasai seluruh daratan Eurasia.

Kepentingan kita terletak sebaliknya pada pemeliharaan sejenis imbangan yang stabil di antara kuasa-kuasa dalaman (Eropah), agar tidak ada satu pun daripada kuasa-kuasa tersebut dapat melakukan penaklukan terhadap yang lain, men4kluki pinggiran laut daratan, menjadi kuasa besar di lautan serta juga di daratan, menghancurkan kedudukan England, dan dalam keadaan ini ia tentunya akan melakukan perluasan ke seberang laut yang mengancam diri kita sendiri (A.S.) dan disokong oleh sumber-sumber besar daripada dalaman Eropah dan Asia (yang ia telah takluki).”[3]

Terrorisme tidak dianggap sebagai satu ancaman yang signifikan kepada Amerika Syarikat diantara tahun 1917 dan 1991. Sangat sedikit keganasan yang telah disasarkan kepada Amerika Syarikat pada tahun-tahun ini. Perebakan nuklear juga tidak dianggap sebagai ancaman utama. Dalam tempoh lebih lima dekad pertama era nuklear (1945-2001), penyebaran nuklear dilihat sebagai suatu kebimbangan, tetapi ia salah satu perkara yang lebih rendah daripada kebimbangan geopolitik.

Ancaman terhadap sumber-sumber bersama global (global commons) kelihatan sedikit. Iklim global kelihatannya tidak terancam. Ancaman terhadap kesihatan awam A.S. adalah diakui, tetapi penyelesaian terhadap ancaman ini tidak dipercayai terletak pada melindungi kesihatan masyarakat global.

Ancaman Terhadap Amerika Selepas P3rang Dingin

Bahaya bahawa kuasa hegemon Eurasia mungkin muncul dan mengancam Amerika Syarikat sebahagian besarnya menghilang setelah Kesatuan Soviet runtuh pada tahun 1991. Sekarang tidak ada calon negara yang layak untuk menjadi kuasa hegemoni Eurasia yang akan muncul dalam masa terdekat.

China hampir untuk menjadi kuasa tersebut, tetapi tidak terlalu hampir.[4] Suatu hari nanti China mungkin menandingi Amerika Syarikat dalam kuasa tentera, tetapi hari tersebut adalah jauh berdekad lagi.[5] Dan bahkan selepas itu pun China hanya akan menimbulkan ancaman geopolitik yang sedikit terhadap Amerika Syarikat kerana empat sebab.

Pertama, geografi menjadikan China calon yang sangat kurang munasabah untuk menjadi hegemoni Eurasia berbanding Jerman pada tahun tahun 1917 dan 1941 atau Kesatuan Soviet pada tahun 1947. Jerman dan Kesatuan Soviet bersebelahan dengan kawasan perindustrian besar di Eropah sehingga mereka dapat meny3rangnya daripada daratan.

China sebaliknya, tidak bersebelahan dengan wilayah perindustrian yang besar dan terdedah. Wilayah perindustrian Eropah sangat jauh dari China. Jepun adalah kawasan perindustrian utama yang berhampiran dengan China, tetapi ia terletak di seberang laut penghalang yang luas dari tanah besar Asia.

Ser4ngan secara konvensional oleh China ke atas Jepun merentasi sempadan laut yang mengagumkan ini menjadi suatu perkara yang hampir mustahil. Oleh itu, China tidak mempunyai sasaran perindustrian penting yang ia mungkin akan takluki berhampiran dengannya. Geografi secara semulajadinya menghalang China daripada memperolehi empayar perindustrian yang lebih luas.

Kedua, walaupun jika China berjaya men4kluki kawasan perindustrian yang lain, ia hanya akan memperolehi sedikit kekuatan dengan berbuat demikian. Hal ini kerana ekonomi pasca perindustrian pada hari ini yang berasaskan pengetahuan adalah jauh lebih sukar bagi penakluk memanfaatkannya untuk tujuan yang agresif, berbanding dengan ekonomi cerobong asap (smokestack economies) pada tahun 1940-an dan 1950-an.

Ekonomi pasca perindustrian bergantung kepada akses bebas terhadap maklumat teknikal dan sosial. Akses ini memerlukan beberapa kebebasan akhbar domestik dan akses ke Internet, penerbitan asing, dan perjalanan luar negara.

Tetapi langkah-langkah kawalan yang diperlukan untuk menundukkan masyarakat yang ditakluki memerlukan saluran ini dikawal kerana saluran-saluran tersebut juga berfungsi sebagai pembawa idea-idea subversif. Oleh itu, elemen-elemen penting pada struktur ekonomi kini perlu dicabut untuk mengekalkan kawalan terhadap pihak yang ditakluk.

Penakluk mesti menyekat produktiviti masyarakat yang mereka takluki untuk mengawal mereka, keadaan tersebut memberikan pihak penakluk keuntungan ekonomi bersih yang sedikit atau tidak ada keuntungan sama sekali. Ini adalah perubahan ketara daripada era cerobong asap, era ketika masyarakat dapat ditakluki dan dikawal dengan kerosakan yang jauh lebih rendah kepada ekonomi mereka.

Ketiga, kuasa nasionalisme yang semakin meningkat menjamin bahawa China akan membayar harga yang besar untuk mengawal mana-mana empayar yang ia takluki. Zaman empayar dibina atas harga yang murah telah berlalu dengan penyebaran idea-idea nasionalis, senjata kecil, dan taktik gerila. Usaha China untuk memperolehi empayar akan berkemungkinan bertembung dengan sejenis penentangan efektif yang telah mengalahkan Kesatuan Soviet di Afghanistan (1979-1989) dan Amerika Syarikat di Vietnam (1961-1975).

Amerika Syarikat memiliki senjata nuklear yang mempunyai kredibiliti dari sudut keupayaannya

Keempat, dan yang paling penting, revolusi nuklear menjadikan kuasa dunia hampir tidak dapat ditakluki. Mana-mana negara dengan pencegah nuklear yang terjamin adalah selamat daripada penaklukan ketika mana ia boleh memusnahkan mana-mana peny3rang. Dan pencegahan yang terjamin jauh lebih mudah untuk dijaga daripada untuk mengancam, oleh itu kuasa-kuasa nuklear dapat mempertahankan diri mereka walaupun daripada negara yang mempunyai kuasa ekonomi yang berkali ganda daripada mereka.

Hasilnya, Amerika Syarikat dapat mempertahankan dirinya daripada China walaupun China berkembang menjadi ekonomi terbesar dunia, men4luki negara-negara jirannya, dan kemudian menjumpai jalan untuk memanfaatkan kuasa perindustriannya untuk pep3rangan. Dalam situasi yang sangat tidak mungkin berlaku seperti itu, China masih tidak dapat men4kluki Amerika Syarikat tanpa terlebih dahulu membangunkan keupayaan ser4ngan pertama nuklear terhadap A.S.

Tetapi keupayaan ser4ngan pertama nuklear China adalah satu angan-angan dan akan tetap demikian. Ia memerlukan kepada keunggulan ekonomi yang sangat luar biasa besar oleh China terhadap Amerika Syarikat. China yang berkembang pesat dari sudut ekonomi dan tidak terawasi secara politik tidak akan pernah memperolehi keunggulan ekonomi yang begitu besar walaupun dalam senario yang terbaik untuk China. Keupayaan ser4ngan pertama nuklear China terhadap Amerika Syarikat tidak akan ada. Oleh itu, ancaman China yang mungkin terhadap kedaulatan A.S. dapat diketepikan untuk masa yang akan datang.

Atas sebab-sebab ini, menangani ancaman geopolitik perlu ada keutamaan yang lebih rendah dalam dasar keselamatan nasional A.S. berbanding pada masa yang lepas. Kuasa besar yang lain bukanlah bahaya kepada keselamatan A.S. seperti mana yang pernah sebelumnya. Malah peningkatan yang besar dalam aset yang dimiliki oleh China–atau Rusia atau kuasa-kuasa besar Eropah–akan menjadikan mereka tidak dapat mengancam kedaulatan Amerika Syarikat. Oleh itu, Amerika Syarikat boleh memberikan keutamaan yang lebih rendah pada mengehadkan kuasa mereka.

Nota Kaki:

[1] Tinjauan yang berharga mengenai strategi agung Amerika pada masa yang lalu ialah buku Robert J. Art, A Grand Strategy for America (Ithaca, NY: Cornell University Press, 2003), 178–197; Art, “A Defensible Defense: America’s Grand Strategy after the Cold W4r,” International Security 15, no. 4 (Spring 1991): 5–53  (lihat 10–23); dan buku Christopher Layne, The Peace of Illusions: American Grand Strategy from 1940 to the Present (Ithaca, NY: Cornell University Press, 2006),  15–117.

Mengenai peranan yang dimainkan oleh logik imbangan kuasa dalam kemasukan Amerika ke dalam P3rang Dunia Kedua, lihat juga buku G.R. Sloan, Geopolitics in United States Strategic Policy, 1890–1987 (New York: St. Martin’s, 1988), 113–116 (mengenai pemikiran Franklin Roosevelt sebelum p3rang). Untuk contoh pemikiran imbangan kuasa di Amerika Syarikat sebelum p3rang, lihat Livingston Hartley, Is America Afraid? (New York: PrenticeHall,  1937), 47–50, 69–75, 138–143, 175; Walter Lippmann, “The Atlantic and America: The When and Why of Intervention,” Life 10, no. 14 (April 7,1941): 84–92; dan yang membincangkannya, John A. Thompson, “The Exaggeration of American Vulnerability: The Anatomy of a Tradition,” Diplomatic History 16, no. 1 (Winter 1992): 23–43 (lihat 36–37).

Hujah-hujah seperti ini kemudiannya membentuk teras hujah untuk dasar pembendungan anti-Soviet yang dikembangkan oleh arkitek intelektual utamanya, termasuklah George Kennan dan Walter Lippmann. Mengenai Kennan, lihat buku John Lewis Gaddis, Strategies of Containment: A Critical Appraisal of Postw4r American National Security Policy (New York: Oxford University Press, 1982), 25–88. Mengenai Lippmann, lihat buku Walter Lippmann, U.S. Foreign Policy: Shield of the Republic (Boston: Little, Brown, 1943), 162–164. Buku Lippmann terbit sebelum p3rang dingin, tetapi tulisan-tulisannya yang kemudian menggunakan logik imbangan kuasa yang sama seperti yang dinyatakannya.

Untuk perancang awam dan ketenteraan lain yang mempunyai pandangan yang serupa, lihat Melvyn P. Leffler, “The American Conception of National Security and the Beginnings of the Cold W4r,” American Historical Review 89, no. 2 (April 1984): 346–381 (lihat  356–358, 370, 374, 377); dan buku Lefflrr, A Preponderance of Power: National Security, the Truman Administration, and the Cold W4r (Stanford, CA: Stanford University Press, 1992), rujuk 10–13.

[2] Winston S. Churchill, The Gathering Storm (New York: Bantam, 1961), 186–187.

[3] George F. Kennan, American Diplomacy, 1900-1950 (New York: New American Library, 1951), 10. Untuk pernyataan yang sama, lihat buku Gaddis, Strategies of Containment, 29, 57, dan 201, memetik daripada Kennan, National Security Council Report 7 (NSC 7), dan John F. Kennedy.

[4] Sarjana yang membincangkan skop yang mungkin dan implikasi kepada kebangkitan China ialah Robert J. Art, “The United States and the Rise of China: Implications for the Long Haul,” dalam buku China’s Ascent: Power, Security, and the Future of International Politics, ed. Robert S. Ross and Zhu Feng (Ithaca, NY: Cornell University Press, 2008); Joseph S. Nye, “The Challenge of China,” dalam buku How to Make America Safe: New Policies for National Security, ed. Stephen Van Evera (Cambridge, MA: Tobin Project, 2006), 73–77; Dan tulisan Edward Steinfeld, “Getting China Right,” dalam buku Van Evera, How to Make America Safe, 79–85.

[5] Sarjana yang mengembangkan hujah ini adalah Joseph Nye, “Challenge of China,” dan Edward Steinfeld, “Getting China Right.”

Diterjemah dan diolah oleh: Muaz Malik

*Stephen Van Evera ialah Profesor Ford International di Jabatan Sains Politik MIT. Kajian beliau dalam hubungan antarabangsa adalah termasuk: sebab dan pencegahan p3rang, dasar luar AS, dasar keselamatan A.S., campur tangan A.S. di Dunia Ketiga, hubungan antarabangsa di Timur Tengah, dan teori hubungan antarabangsa. Beliau adalah pengarang buku Causes of W4r: Power and the Roots of Conflict (1984).

RUJUKAN:

To Lead the World: American Strategy after the Bush Doctrine (2008)


Turkiye Berdarah Dengan Gempa Bumi Kalah Fukushima

Dalam wilayah Malatya di Turkiye, ada sebuah masjid yang dibina lebih kurang 800 tahun lalu. Pada jam 1 pagi (waktu tempatan), sebahagian daripada masjid tu runtuh berkecai. Kenapa? Kawasan tu digegarkan gempa bumi bermagnitud 7.8 Skala Rikter. Sekadar pengetahuan, magnitud gempa Fukushima adalah 7.4 SR.

Bukan masjid tu jer runtuh. Sebanyak 130+ bangunan musnah di sekitar Malatya. Istana Gaziantep juga tak terkecuali. Istana ni dibina sejak zaman Empayar Rom. Sekarang rosak begitu teruk (Gures, 2023). Gempa yang sama turut menjejaskan bandar-bandar di Syria. Malah penduduk di bandar Beirut juga lari keluar rumah yang bergoyang sampai habis jatuh segala barangan (Fraser, 2023).

Kalau ikut data daripada EMSC, gegaran dirasai Greece, Jordan, Israel, Iraq, Romania, Georgia dan Mesir. Mudah kata, memang teruk. Banyak negara kena… paling teruk di Turkiye.

Tindakan Turkiye Yang Memohon Bantuan Antarabangsa

Walaupun bergerak dalam daya nasionalis, Recep Tayyip Erdogan ni tak ego. Beliau tak bodoh. Beliau dengan pantas mengisytihar Level Four Alert dan memohon bantuan antarabangsa. Bantuan ni tak semestinya duit semata-mata. Sekarang ni ramai pakar banyak industri dah turun Turkiye nak membantu (Hamblin, 2023). Bak kata pepatah, every hand helps.

Kenapa Erdogan gelabah sangat? Bukan gelabah. Kejadian ni berlaku ketika ribut salji melanda Turkiye terutamanya di Malatya. Cuba korang tengok suhu Turkiye sekarang. Kat Adana jer waktu malam dah -1°C. Beku. Semua masjid berdekatan buka pagar sepanjang masa untuk dibuat tempat teduh. Jadi kalau kerajaan buat sambil lewa, ramai boleh mati.

Angka kematian sekarang (jam 4:18 pm waktu Malaysia) dah cecah 640 orang. 3,000+ orang dah tercedera. Jadi korang dah dapat gambaran jelas betapa besarnya krisis kemanusiaan ni. Lebih teruk, ada sebuah hospital di Wilayah Hatay musnah terus……. menelan semua pekerja kesihatan yang tengah bertugas sekali pesakit. Allahuakbar.

Pemerhati berkata bangunan-bangunan yang runtuh tu terhempap antara satu sama lain bagaikan lempeng (pancake).

Gempa Bumi Paling Teruk Dalam Tempoh 84 Tahun

Nak faham keadaan, kita kena belek sejarah balik. Pada 27 Disember 1939, Turki bergegar dengan gempa bumi hampir sama magnitud. Jenis pun sama, iaitu strike-slip tapi lokasinya jauh dari Hatay/Malatya. Zaman tu jer, hampir 32,000 orang terbunuh dengan angka kecederaan mencecah 100,000 orang. Terjadi pada musim salji dengan suhu -30°C. Tu zaman dulu. Zaman sekarang dengan populasi berkali-kali ganda lagi ramai dan kepadatan bandar sangat tinggi?

Jadi sekarang korang mesti faham kenapa Erdogan bertindak pantas. Buat masa ni, banyak negara belum bersuara kerana pejabat kerajaan belum buka. Waktu kejadian tu, Amerika Syarikat dah pukul 6 petang. Tak lama lagi, mesti satu demi satu negara mula bersuara dan menghantar bantuan.

Apa-apa pun, kita wajar mengirimkan doa supaya usaha pencarian dan penyelamat dipermudah. Maklumat sekarang masih terhad kerana pihak berkuasa dan media sedang cuba mendapatkan maklumat. Terhad sekalipun dah nampak sangat dahsyat. Dalam tempoh seminggu dua lagi sudah pasti kita dapat gambaran penuh.

Pusat beli belah di Diyarbakir runtuh. 34 bangunan di Osmaniye musnah. 130 bangunan di Malatya. Kebakaran sana sini akibat pintasan dan letupan. Banyak rumah musnah. Ramai dah meninggal dunia. Cuaca pula sejuk membeku. Turkiye sekarang sedang berdarah, dan semua pihak kecemasan dah turun membantu.

Semoga Allah mempermudah urusan mereka.

RUJUKAN:

Fraser, S. (2023, Februari 6). Powerful quake kills at least 640 people in Turkey, Syria. Associated Press.

Gures, M. (2023, Februari 5). Live Updates: Powerful Quake Kills Hundreds in Turkey and Syria. The New York Times.

Hamblin, A. (2023, Februari 6). At least 597 found dead after powerful earthquake devastates Turkey and Syria. The Telegraph.


11 Ciri Chrome Yang Tidak Diketahui

Saya yakin ramai pengguna di luar sana mempunyai pelayar internet masing-masing tak kiralah sama ada Chrome, Firefox, Microsoft Edge atau Opera. Bagi pengguna Chrome, anda pasti sudah biasa dengan semua ciri yang terdapat pada pelayar tersebut. Tetapi sedikit pertanyaan, anda perasan tak ciri-ciri Chrome yang saya nyatakan ini? Jika anda tidak perasan, anda boleh gunakannya dengan berkesan bila anda melayari internet.

TAB PIN
Setiap kali kita melayari internet, sudah jadi kebiasaan kita buka beberapa tab dalam satu pelayar yang sama. Tapi bagaimana kalau nak melayari laman sesawang sama dengan kerap dan sudah jadi rutin seharian kita? Jangan risau, anda hanya perlu pin tab laman sesawang tersebut. Caranya mudah saja, hanya klik bahagian kanan tetikus dan akan keluar semua pilihan untuk tab. Pilih bahagian pin tab dan ia akan dibawa ke sebelah kiri semua tab anda, sentiasa ada jika anda mahu melayarinya. Satu lagi kelebihan bila kita pin tab ini ialah saiz tab yang dipin akan mengecil, sekaligus akan memberi ruang untuk kita melihat tab-tab laman sesawang lain.

TUTUP BUNYI LATAR BELAKANG
Mesti rasa menyampah kan bila baca sesebuah artikel atau tengok laman media sosial, keluar audio latar belakang yang kadang-kadang membuatkan kita rasa terganggu. Ada satu ciri Chrome menunjukkan tab mana yang memainkan audio dengan menunjukkan simbol speaker kecil pada tab yang membuat bising. Jika ada video yang dimainkan pada salah satu daripada tab-tab yang dibuka, hanya perlu cari ciri ini. Jika anda mahu tutup audio video tersebut, hanya perlu klik bahagian kanan tab dan tekan Mute Tab. Anda boleh bekerja dengan tenang tanpa perlu meninggalkan tab laman sesawang yang sedang dilayari.

HALANG FUNGSI AUTOMAIN
Jika anda merasakan menutup bunyi latar belakang ini semakin menjengkelkan, jangan risau, ada satu penyelesaian untuk anda. Ketika ini, Google sedang menguji beberapa ciri baru untuk Chrome tetapi belum lagi dilancarkan secara rasmi. Pergi ke bahagian URL Chrome dan taip chrome://flags/#autoplay-policy. Selepas itu, Chrome akan menunjukkan senarai ciri baru yang diuji Google termasuk fungsi automain. Jika anda nak aktifkan polisi automain, pilih Document user activation is required. Selepas selesai memilih, tekan butang Relaunch Now untuk memulakan semula pelayar Chrome.

HALANG PEMBERITAHUAN PERMINTAAN
Satu lagi perkara yang kadang-kadang menjengkelkan kita ialah apabila sesebuah laman sesawang meminta sama anda nak mereka memberitahu tentang perkara-perkara terbaru berlaku dalam laman mereka atau tidak. Dan selalunya, jawapan yang dipilih adalah tidak. Tetapi jangan risau, ada solusi untuk perkara ini. Pergi ke bahagian Settings dan klik bahagian Advanced. Pilih subseksyen Privacy and security dan tekan Content Settings. Seterusnya, tekan Notifications dan pilih jawapan untuk semua permintaan ini dari Ask kepada Blocked. Selepas ini, anda tidak perlu garu kepala melayan permintaan-permintaan laman sesawang.

CARA PALING PANTAS UNTUK GOOGLE SEARCH
Selalunya bila kita nak cari sesuatu maklumat, kita biasanya akan taip pada tab URL Chrome dan anggap itu cara paling pantas. Salah, itu bukan cara paling pantas. Jika anda nampak sesuatu perkataan, klik bahagian kanan tetikus dan pilih Search Google for …. dari menu kandungan. Tab baru akan dibuka dengan menunjukkan semua keputusan pencarian Google. Jika anda tertanya-tanya tentang ayat, tandakan frasa yang nak dicari dan klik bahagian kanan tetikus.

ZUM UNTUK PEMANDANGAN NORMAL
Pasti ada satu masa kita rasa kenapa laman sesawang yang dipilih tidak memberi zum pemandangan yang kita nak. Bagi pengguna Windows atau MacBook, ada satu jalan keluar bagi situasi ini. Untuk kembalikan zum pemandangan kepada normal, hanya tekan Command-0 (MacBook) atau Ctrl-0 (Windows).

PILIH TAB PELBAGAI
Jika anda rasakan tab pelayar dibuka semakin banyak dan memerlukan anda membuka tetingkap pelayar baru, jangan risau, ada solusi untuk anda. Anda boleh pilih tab-tab ini dengan tekan butang Command (MacBook) atau Ctrl (Windows) dan pilih tab-tab laman sesawang mana yang anda pindahkan. Dari situ, tab-tab yang ditanda nampak lebih cerah berbanding tab-tab lain. Selepas selesai pilih, lepaskan butang Command atau Ctrl dan bawa dari tetingkap pelayar sekarang ke tetingkap pelayar baru.

ALAMAK, TERTUTUP TAB!
Sesetengah masa, tatkala kita tergopoh-gopoh bekerja, kita tertekan butang pangkah pada tab pelayar dan apa saja maklumat yang kita cari atau kerja yang diuruskan terus hilang. Anda boleh kembalikan semula tab tersebut dengan menekan butang Command-Shift-T (MacBook) atau Ctrl-Shift-T (Windows).

MULAKAN DARI APA YANG TERTINGGAL
Tahukah anda, anda sebenarnya boleh meneruskan kerja dengan memberitahu Chrome untuk mula semula bukan dengan laman kosong tetapi laman sesawang yang dilawat termasuklah tab-tab laman sesawang. Jika anda mahu melakukannya, pergi ke bahagian Settings, tengok On startup dan pilih Continue where you left off.

KENAPA TERLALU PERLAHAN?!
Kita semua tahu jika kita rasakan komputer kita terlalu perlahan, kita akan rujuk pada Task Manager dan tengok apa aplikasi yang guna banyak CPU dan sumber memori. Tetapi tahukah anda, Chrome juga mempunyai Task Manager sendiri berkenaan isu ini? Untuk buka Chrome Task Manager, tekan butang tiga titik dan pilih More Tools > Task Manager. Tetingkap Task Manager ini akan tunjuk berapa peratus tab dan aplikasi gunakan dari segi CPU dan sumber memori. Tandakan tab atau aplikasi yang mahu ditutup dan pilih End Process untuk tamatkan aplikasi atau tab yang memakan sumber memori dan CPU.

JIMATKAN MASA DENGAN PENGISIAN AUTO
Penat isi semua borang dalam talian dengan semua maklumat? Anda boleh simpan semua maklumat dan benarkan Chrome isi semua maklumat untuk anda. Pergi ke Settings > Advanced > Passwords and forms > Autofill settings untuk simpan alamat dan maklumat pembayaran dengan Chrome. Setiap kali anda isi maklumat dalam talian, masukkan huruf pertama, nama atau nombor kand kredit dan Chrome akan tawarkan untuk isi maklumat bersesuaian dalam borang tersebut.

SUMBER

Elliott, Matt. (2018). CNET. 11 Chrome features you’ll wish you’d known all along. https://www.cnet.com/how-to/11-chrome-features-youll-wish-youd-known-all-along/


5 Syarikat Paling Kaya Dalam Sejarah Dunia

Apabila menyebut tentang syarikat-syarikat yang kaya dalam sejarah pasti nama seperti Ali Baba, Microsoft dan Facebook akan menjadi pilihan.

Namun begitu tahukah anda bahawasnya terdapat beberapa syarikat yang lebih kaya daripada tiga nama tersebut. Malahan ada beberapa syarikat tersebut terus bertahan sehingga ke hari ini kerana inovasi dan iltizam mereka dalam mengeluarkan produk.

Jadi, apakah syarikat-syarikat tersebut? Berikut merupakan 5 syarikat terkaya dalam sejarah dunia.

1. Syarikat Hindia Timur Belanda (VOC)

Syarikat Hindia Timur Belanda atau lebih dikenali sebagai Vereenigde Oostindische Compagnie (VOC) bernilai sekitar $7.8 trillion pada hari ini.

VOC telah ditubuhkan pada tahun 1602 dan berjaya menjadi sebuah syarikat yang mendominasi dunia 400 tahun sebelum syarikat lain melakukannya.

VOC bermula sebagai sebuah syarikat perkapalan dan terus berkembang dengan memonopoli segala aspek perdagangan rempah di Belanda.

Kejayaan ini datang dengan banyak kompas moral telah dilanggar dimana VOC banya mengeksploitasikan pekerja dan mengaut banyak keuntungan daripada perdagangan hamba.

Hal ini boleh dilihat ketika VOC mentadbir Pulau Jawa apabila ramai pekerja tidak diberikan gaji setimpal dengan apa yang mereka buat.

Tindakan kejam Belanda telah menyebabkan ramai penduduk Pulau Jawa keluar menuju ke Tanah Melayu bagi mencari angin baru.

VOC juga merupakan satu-satunya syarikat yang miliki armada lautnya sendiri dan tanah jajahan bahkan bisa berperang dengan beberapa kerajaan di rantau Kepulauan Melayu.

Ianya merupakan prestasi yang mengkagumkan buat syarikat persendirian yang mungkin tidak mampu dicapai lagi pada hari ini.

2. The Mississippi Company

Syarikat ini bermula apabila seorang ahli ekonomi Scotland iaitu John Law telah meyakinkan Raja Perancis untuk membangunkan Banque Générale Privée bagi membiayai perdagangan The Mississippi Company di Amerika.

Dalam masa dua tahun sahaja, syarikat itu telah membeli beberapa syarikat perkapalan yang lain bagi memonopoli laluan perdagangan dunia.

Bagi membiayai rancangan ini, Mississippi Company telah diletakkan dibawah kawalan Banque Générale sebelum bertukar menjadi Banque Royale.

Sejak itu, Law terus menghantar tahanan untuk bekerja dengan Mississippi Company sebagai pelaburan yang menjanjikan pulangan besar.

Walau bagaimanapun, kaedah itu hanya bertahan 4 tahun sahaja sebelum ianya merosot dan Low melarikan diri ke London serta Venice.

Akibatnya syarikat itu terus jatuh dan tidak mampu lagi bangun sehingga ke hari ini. Hari ini, The Mississippi Company bernilai sekitar $6.8 trillion dengan kiraan moden.

Saudi Aramco merupakan salah satu syarikat pengeluar minyak terbesar di dunia. Nilai bagi Saudi Aramco pada hari ini adalah sekitar $4.1 trillion lantas menerbit ramai jutawan baru di Timur Tengah. Jadi bagaimanakah syarikat ini boleh bermula?

Ketika minyak ditemukan di Bahrain pada 1932, kerajaan Arab Saudi telah menerima lamaran daripada California-Arabian Standard Oil Company untuk menjalankan operasi pencarian minyak di negara itu.

Tidak lama kemudian, syarikat Texas OilCo telah membeli 50 peratus kepentingan di California-Arabian.

Setelah lima tahun melakukan cari gali, minyak masih tidak lagi ditemui dan syarikat telah mengeluarkan lebih banyak duit untuk melipatgandakan lagi usaha.

Akhirnya, minyak telah ditemukan di wilayah Dhahran pada 1938 dan pengeluarannya meningkat dengan begitu mendadak.

Syarikat itu menukar nama kepada Arabian American Oil Co (Aramco) pada 1944 dan terpaksa berkongsi separuh keuntungan dengan Arab Saudi.

Arab Saudi juga telah mengeluarkan sejumlah wang bagi memiliknegarakan Aramco. Pada tahun 1980, Aramco telah dikuasai sepenuh oleh kerajaan Arab Saudi.

Walau bagaimanapun, Aramco agak tergugat dengan situasi yang melanda dunia pada hari ini. Ketika awal tahun lalu telah berlaku perang minyak di antara negara-negara APEC dan Rusia lantas menyebabkan harga minyak turun mendadak.

Belum pun sempat minyak untuk pulih setelah perang minyak ditamatkan, koronavirus telah melanda dunia. Hal ini bikin harga minyak sekali lagi jatuh berikutan kekurangan penggunaan minyak kerana ketiadaan pergerakan kenderaan akibat perintah berkurung.

Mungkin Aramco sudah boleh berkira-kira untuk menceburi bidang lain seperti teknologi dan telekomunikasi.

4. Apple

Apple telah digagaskan pada tahun 1979 oleh dua orang sahabat iaitu Steve Jobs dan Steve Wozniak. Mereka berjaya menempa kejayaan pertama apabila menceburkan diri dalam penghasilan komputer riba iaitu Apple I dan Macintosh.

Menjelang tahun 1990, Apple telah cuba menghasilkan pelbagai barangan elektronik seperti pemain CD dan kamera digital.

Apple juga hampir muflis pada tahun 1993 apabila inovasi dalam penghasilan Apple Newton menemui kegagalan.

Hal tersebut telah membuatkan Steve Jobs mula meletakan fokus Apple kepada kemampuan mereka iaitu komputer riba. Akhirnya Apple telah mencipta IMac untuk komputer biasa dan Macbook untuk komputer peribadi.

Selepas itu, Apple telah mengeluarkan produk yang mengejutkan dunia itu iPod yang dapat menyimpan begitu banyak lagu dalam satu peranti.

Pengenalan iPhone seterusnya oleh Steve Jobs telah mengubah dunia pada ketika itu sehingga mengejutkan beberapa kuasa besar dalam pasaran telefon bimbit dan telefon pintar.

IPhone adalah satu peranti yang cukup maju dan bernilai pada ketika dikeluarkan dahulu dan sehingga ke hari ini, ianya masih lagi mampu bertahan walaupun diapit oleh syarikat-syarikat dari China

5. Standard Oil

Standard Oil merupakan syarikat yang digagaskan oleh John D. Rockefeller pada tahun 1870 di Ohio Amerika Syarikat. Jika diambil kira inflasi pada hari ini, Standard Oil bernilai lebih kurang $1 trillion.

Pada awal abad ke 20, Rockefeller menguasai 90 peratus pasaran minyak di Amerika Syarikat. Ketika itu minyak digunakan sebagai bahan utama untuk lampu dan menjadi bahan bakar setelah terciptanya kereta.

Rockefeller terus mendominasi kedua-dua industri itu sehinggalah Mahkamah Agung Amerika Syarikat mengambil keputusan untuk membubarkan Standard Oil kerana berlaku monopoli haram.

Akibatnya, Standard Oil telah berpecah kepada 34 syarikat berbeza seperti Exxon dan Mobil.

Kedua-dua syarikat ini mengambil keputusan untuk bergabung lantas menzahrikan Exxon-Mobil yang telah mengambil alih tempat Standard Oil sebagai salah satu pemain terbesar dalam industri minyak.

Pada tahun 2007, Exxon-Mobil bernilai sekitar $572 billion.

RUJUKAN:

Dymoke, N. (2018, Oktober 17). 5 Of The Richest Companies In History. Big Think.

Artikel turut boleh dibaca di portal ekonomi-kewangan kami, The Outlook.


Malala Yousafzai: Aktivis Pendidikan Termuda Dalam Sejarah

Kunci kebebasan negara mundur daripada kemiskinan sebenarnya terletak pada pendidikan anak-anak lebih-lebih lagi anak perempuan. Berilah pendidikan pada perempuan dan lihat kesannya kepada masyarakat. Adat perkahwinan muda dapat dicegah, kerahan terhadap kerja buruh terutamanya buruh kanak-kanak dapat dikurangkan. Dengan kemahiran melalui pembelajaran, sumber pendapatan semakin bertambah dan seterusnya membuatkan ekonomi makin stabil. Begitulah yang Malala mahu realisasikan dan suarakan kepada dunia. 9 Oktober 2011 mencatatkan tragedi terburuk yang pernah berlaku dalam hidup gadis dari Pakistan ini namun merupakan pembuka mata buat dunia bagi menyaksikan Malala tetap teguh menuntut ilmu walaupun dalam keadaan bergolak.

Malala lahir pada tahun 1997 di Lembah Swat Pakistan. Ayahnya, Ziauddin Yousofzai pula seorang guru merangkap aktivis tempatan yang berhasil membuka sekolah di tengah masyarakat yang masih berfikiran mundur manakala ibunya wanita biasa yang buta huruf. Betapa banyak kepayahan yang Ziauddin lalui sehinggakan dituduh merancang untuk melatih kanak-kanak menjadi pemberontak melalui sekolah ini serta tindakannya dianggap menyimpang daripada ajaran Islam. Sudah menjadi hajat terbesar Ziauddin untuk memberikan pelajaran terbaik untuk semua termasuk anaknya supaya dapat mengembangkan potensi diri masing-masing.

Penaklukan Taliban di Lembah Swat sekitar tahun 2007 mengekang aktiviti harian penduduk tempatan seperti kebebasan kepada dunia luar melalui radio dan televisyen serta melarang kanak-kanak perempuan bersekolah. Malala yang ketika itu merupakan salah seorang anak murid di sekolah ayahnya turut kesal apabila pihak Taliban mengarahkan semua sekolah ditutup. Rintihan Malala yang terpaksa hidup dalam ketakutan dan kekecewaan di bawah pemerintahan pengganas dinukilkan dalam blog BBC melalui nama penanya Gul Makai.

Peperangan yang semakin dahsyat antara askar Pakistan dan Taliban memaksa lebih sejuta penduduk Lembah Swat berpindah ke negeri lain. Keluarga Yousafzai memutuskan untuk pindah ke Peshawar. Di daerah ini, Malala dapat berbicara secara terbuka melalui wawancara radio serta menemukannya dengan Richard Holbrooke iaitu pegawai diplomat Amerika yang menyokong perjuangan Malala. Pada masa yang sama, penulisan Malala di blog BBC mula mendapat perhatian daripada The New York Times dan sekaligus membuka mata dunia terhadap kesan penaklukan ekstrimis kepada masyarakat.

Menjelang tahun 2011, usaha tentera Pakistan di Lembah Swat mula membuahkan hasil apabila kelompok Taliban mula mengundurkan diri daripada kawasan tersebut. Kemenangan ini membolehkan sekolah Ziauddin dibuka semula. Kepulangan mereka sekeluarga ke kampung menerbitkan semangat buat Malala untuk terus bersuara bagi mendapatkan hak pendidikan untuk kanak-kanak perempuan setempat sehingga melayakkannya untuk dianugerahi Anugerah Keamanan Belia Pakistan yang pertama. Pengaruh kuat Malala di negaranya serta seluruh dunia membuatkan pihak Taliban berang dan mencetuskan dendam pada gadis ini. Pada 9 Oktober 2011 seorang pengganas bertindak secara mengejut dan menyerang Malala ketika dalam perjalanannya pulang ke sekolah. Malala ditembak pada muka dan leher. Beliau digegaskan ke hospital Peshawar dan mendapatkan rawatan selanjutnya di England. Walaupun Malala memerlukan rawatan rapi pada muka belah kirinya yang lumpuh, beliau cukup bernasib baik kerana tidak mengalami pencederaan teruk pada otak.

Selepas beberapa sesi rawatan intensif dan pembedahan, akhirnya Malala meneruskan hidup baru bersama keluarganya dan sambung persekolahan di Birmingham, England. Seperti diberikan peluang kedua, kebangkitan semula Malala daripada tragedi tersebut menjadi batu loncatan baginya untuk makin lantang bersuara untuk semua perempuan. Kemunculannnya di Pertubuhan Bangsa Bersatu pada 12 Julai 2013 membuat jasanya mendapat sanjungan seluruh dunia. Memetik kata Malala pada ketika itu “Pengganas menyangka ugutan mereka dapat menghentikan cita-cita dan matlamat kita, namun tiada apa yang berubah kecuali kelemahan, ketakutan dan putus asa digantikan dengan kekuatan, kuasa serta keberanian.” PBB juga mengisytiharkan Hari Malala pada hari jadinya iaitu 12 Julai setiap tahun bagi memperingati jasa gadis ini.

Malala kian giat berkempen melalui ‘Malala Fund’ iaitu organisasi yang mendukung matlamatnya pada hak pendidikan sehingga berjaya mengumpul dana bagi membuka sekolah perempuan buat pelarian Syria di Lubnan . Pada Disember 2014, Malala sekali lagi mencatatkan sejarah dengan meraih Anugerah Keamanan Nobel dan sekaligus menjadikannya penerima anugerah termuda sepanjang zaman.

Pengalaman beliau diabadikan dalam buku biografi yang bertajuk ‘I am Malala’ hasil nukilannya sendiri dengan bantuan penulis Christina Lamb dan menjadi buku ‘bestseller’ pada tahun 2014. Pada tahun berikutnya pula, filem dokumentari ‘He Named Me Malala’  turut diterbitkan dan berjaya pecah panggung di 175 negara.

Malala kemudiannya menjalankan misi ‘Girl Power Trip’ ke serata negara seperti Timur Tengah, Afrika dan Benua Amerika Latin. Dalam misi ini, beliau dapati kebanyakan perempuan tidak berpeluang menuntut ilmu kerana terpaksa akur dengan adat yang memaksa untuk kahwin pada usia muda dan konflik lain seperti kemiskinan. Segala maklumbalas yang Malala terima kemudiannya dibawa ke peringkat yang lebih tinggi. Malala berpeluang berjumpa dengan para pemerintah bagi membincangkan isu ini dan menekankan kepentingan sokongan kerajaan dalam memberikan peluang pendidikan buat kanak-kanak perempuan.

Kisah hidup Malala wajar dijadikan teladan supaya kita lebih hargai peluang pendidikan yang tersedia di negara kita yang aman ini.  Malala menunjukkan kepada dunia sifat perjuangan perempuan yang luarbiasa apabila dicabar oleh kuasa dominan yang menyekat kebebasan.

Walaupun perempuan tidak mampu untuk syahid di medan perang, tetapi perempuan masih dapat berjihad di jalan Allah melalui pendidikan. Rasulullah s.a.w bersabda : “ Siapa yang keluar menuntut ilmu maka ia berjuang fisabilillah hingga ia kembali”. (HR Muslim).  Petikan hadis ini menyokong kepentingan menuntut ilmu bagi mengubah nasib diri serta masyarakat.

Oleh itu, belajarlah selagi hayat dikandung badan. Pembelajaran tidak berhenti sekadar di sekolah atau universiti sahaja, malah lebih luas daripada itu. Lengkapilah diri dengan ilmu dunia dan akhirat agar dapat kembali berjasa kepada agama dan bangsa.

SUMBER RUJUKAN


Lagenda Angker Yang Menghantui Hotel RMS Queen Mary

Jika anda ke Long Beach, California, anda akan perasan sebuah hotel yang berbentuk sebuah kapal persiaran lama “persis” Titanic. Ya itulah kapal RMS Queen Mary.

RMS Queen Mary merupakan sebuah kapal pesiaran yang mewah di dalam zamannya. Dibina pada 1934, kapal ini sering berulang alik dari United Kingdom ke Amerika Syarikat.

Menjelang p3r4ng Dunia Kedua, kapal ini telah dijadikan sebagai kapal pengangkut t3nt3ra. Pada 25-30 Julai 1943, RMS Queen Mary telah mencipta rekod membawa penumpang paling ramai dalam satu-satu masa. Kapal ini telah membawa 16,683 penumpang dan anak kapal.

Perdana Menteri Britain, Winston Churchill juga pernah menaiki kapal ini beberapa kali sewaktu p3r4ng berlaku untuk bertemu dengan pemimpin-pemimpin tertinggi Pihak Bersekutu.

Selepas perang, RMS Queen Mary dijadikan semula sebagai kapal penumpang sehinggalah tahun 1967. Menjelang 80an, RMS Queen Mary telah dijadikan sebagai hotel dan muzium. Nampak macam seronok tidur di hotel yang berkonsepkan kapal. Awas, dalam hotel ini banyak entiti misteri yang memerhati.

Semenjak dibuka sebagai hotel, Queen Mary sering menjadi tumpuan bagi peminat-peminat paranormal. Mana taknya, Queen Mary dinobatkan sebagai antara hotel berhantu di Amerika Syarikat.nApa hantu-hantu yang biasa bergentayangan di hotel ini?

Sejak Queen Mary dibuka untuk umum sebagai hotel, ramai pengunjung dan pekerja hotel ternampak bayangan hantu ini. Hantu ini dikatakan sering berlegar-legar di lounge kelas pertama.

Kisah Hantu Jackie ini agak tragis. Dikatakan hantu ini adalah jelmaan Jackie atau Jacqueline Torin yang merupakan seorang penumpang. Pada satu hari, Jackie ini telah ditemui lemas di kolam renang kelas kedua.

Sejak itu, hantu Jackie sering menganggu kanak-kanak terutama di kolam renang kelas pertama dan kelas kedua. Para tetamu sering terdengar percikan air, suara kanak-kanak sedang ketawa ketika berada di sini.

Dipercayai si Jackie ini juga mempunyai seorang “rakan” hantunya yang bernama Sarah. Seperti Jackie, Sarah juga menerima nasib yang sama pada tahun 1949.

Seperti Hantu Jackie, Hantu John Henry juga mempunyai kisah sedih mereka yang tersendiri . John Henry merupakan seorang pekerja di bahagian dandang kapal. Pada suatu hari, John Henry telah ditemui tidak bernyawa di tempat yang sama beliau bekerja.

Kebiasaanya, penjejak entiti paranormal akan nampak bayangan beliau di antara ruang pendandang dan bilik kawalan. Sesekali, mereka juga dapat berhubung dengan hantu John Henry dan Henry akan membalas dengan jawapan beliau mahukan beer.

Kapten Treasure Jones merupakan kapten terakhir RMS Queen Mary. Beliau berkhidmat di kapal tersebut dari 1965 hingga 1967. Kapten ini juga turut mendapat penghormatan untuk pelayaran terakhir dari Southampton ke Long Beach. Kapten Jones kembali ke negeri cacing ketika berusia 87 tahun pada tahun 1993.

Kapten ini amat terkenal dengan tabiatnya menghisap cerut. Oleh itu, selepas kem4t1annya, pengunjung kadangkala terbau aroma cerut di kuarter Kapten ini

Semasa RMS Queen Mary berlayar dalam tempoh lebih kurang 30 tahun, sebanyak 49 kem4t1an dilaporkan di atas kapal dan salah seorangnya ialah John Pedder ataupun dikenali sebagai Half Hatch Harry .

Pada suatu hari, semasa latihan keb4k4ran dilakukan, Pedder telah terjatuh dan kepalanya terhantuk dan pecah pada pintu kecemasan #13. D4r4h kering ini masih dapat dilihat pada hari ini. Semenjak itu ruangan enjin Queen Mary sering diganggu oleh Pedder.

Dana merupakan seorang penumpang yang menaiki RMS Queen Mary bersama keluarganya. Dana dikatakan menginap di kabin B 474. Namun, malang tidak berbau, Dana dan keluarganya telah dibvnvh. Pembvnvh tersebut telah menjerut adik dan ibunya sehingga m4t1 dan men3mb4k Dana di bilik air.

Roh Dana sering menggangu kabin ini. Sesekali, Roh Dana turut ditemui bersama-sama Roh Henry di pendandang kapal. Hingga kini B 474 menjadi kabin paling angker di Queen Mary.

Kesimpulannya, kisah-kisah hantu di Queen Mary ini bukan sahaja sebagai legenda, tetapi sebagai tumpuan untuk pengunjung merasai hotel angker di Amerika Syarikat ini.

Oh ya, bagi sesiapa yang nak merasai pengalaman angker ini, pihak hotel kini menyediakan pakej bermalam di suite yang paling berhantu dengan 500 USD semalam. Di samping itu, pengunjung juga akan disediakan papan Ouija, alat pemanggil hantu dan beberapa alatan mengesan hantu.

Jadi apa lagi?


Pertempuran Thermopylae: Epik Perang Sparta Melawan Amukan Parsi

Filem 300, sebuah naskah Hollywood yang menceritakan kepada kita tentang sebuah pertempuran yang konon melibatkan kisah kepewiraan ketumbukan 300 askar Sparta berdepan pula dengan gempuran jutaan askar Parsi yang dibawa oleh Raja Xerxes I. Hakikatnya, filem Hollywood itu terlalu dibesar-besarkan kerana bukanlah hanya 300 tentera Sparta berjuang melawan sekurang-kurangnya 70 ribu sehingga 300 ribu orang itu (Hederotus sejarawan purba dari Yunani berpendapat tentera Parsi mencecah lebih kurang 2.5 Juta orang!) tetapi ianya adalah gabungan 300 orang askar Sparta bersama dengan tentera-tentera elit daripada negara-negara kota Yunani yang lain.

Pertempuran ini adalah sebahagian daripada siri pertempuran dalam Perang Yunani-Parsi yang melibatkan pembalasan dendam Xerxes I kepada kekalahan ayahnya Darius dalam Pertempuran Marathon. Antara kisah menarik yang menyelubungi Pertempuran Thermopylae ini ialah diceritakan utusan-utusan Parsi dihantar pada negara-negara kota Yunani dengan pesanan daripada Parsi bahawa mereka haruslah memberi hadiah “tanah dan air” kepada Parsi sebagai tanda tunduknya mereka pada kekuasaan Parsi.

Namun, kebanyakan negara-negara Yunani menyatakan penundukkan mereka pada Parsi kecuali Athens dan Yunani. Di Athens, utusan-utusan Parsi dilontarkan ke dalam lubang manakala di Sparta, utusan tadi dipaksa untuk menggali perigi lalu mereka dilontarkan ke dalam perigi tersebut.

Darius yang semenang sejak awal lagi telah membina askarnya ke tahap paling besar pernah dilihat dunia ketika itu kerana mahu membalas dendam atas peluang dimalukan di Pertempuran Marathon. Namun malangnya ketika itu pemberontakan tercetus di Mesir dan Darius terpaksa memimpin askarnya untuk menundukkan Mesir. Malangnya dalam perjalanan, Darius telah mangkat dan tugas memimpin askar tadi jatuh kepada anaknya Xerxes I yang merupakan pewaris takhtanya. Xerxes berjaya menundukkan pemberontakan itu lalu terus menghalakan ketumbukan askarnya untuk menggempur Yunani, terutama Athens dan Sparta yang begitu berdegil untuk tunduk dibawah Parsi, sebaliknya memilih untuk terus bangga dengan kemerdekaan yang dimiliki oleh mereka dan melawan habis-habisan.

Maka salah satu daripada siri pertempuran yang paling diingati dalam Perang Yunani-Parsi yang berlaku pada sekitar 499–449 Sebelum Masihi, kira-kira sezaman dengan Tamadun Melayu Sungai Batu 500 BC. Ya, ketika kita sedang membina tapak-tapak pemprosesan besi yang hebat, di bumi Eropah, terdapat sebuah siri perang yang sangat mengasyikkan sedang berlaku. Perang yang melibatkan sebuah kisah yang hari ini menjadi sebuah filem untuk tatapan kita bersama.

Baik, dalam membincangkan tentang Pertempuran Thermopylae, kita perlu tahu bahawa angkatan Yunani ketika itu dipimpin oleh seorang raja Sparta bernama Raja Leonidas manakala Parsi dipimpin oleh raja mereka sendiri iaitu Raja Xerxes I. Dan hujah yang paling baik dalam membincangkan kenapa hanya 300 orang askar Sparta sahaja yang turun dalam menghalang kemaraan askar Parsi ke negarakota mereka ialah kerana ketika itu, terdapats ebuah festival suci untuk Kota Sparta dan terdapat halangan untuk mereka turun berperang.

Orang-orang kuat agama pagan mereka melarang keras niat Leonidas untuk berdepan dengan Parsi dan meramalkan kekalahan Sparta. Atas alasan itu, Leonidas hanya mengambil 300 tentera elit Sparta berdepan dengan ratusan ribu askar Parsi bersama dengan gabungan-gabungan askar dari negara kota Yunani yang lain yang turut menyatakan kesudian mereka untuk turun bersama Leonidas dan Sparta.

Strategi Sparta dalam mengekang kemaraan Parsi di satu-satunya laluan masuk untuk ke Sparta, di sebuah laluan gunung bernama sementara menunggu masa supaya festival suci Sparta habis dan angkatan Sparta boleh turun berperang manakala dalam masa yang sama, angkatan laut Athens sedang menahan gempuran kapal-kapal Parsi di Pertempuran Arthemissium. Jadi laluan masuk Parsi ke bumi Yunani kini sedang dihalang di dua buah pertempuran.

Maka disinilah tugas Leonidas memimpin 7000 orang askar gabungan negara-negara kota Yunani berdepan dengan sekurang-kurangnya 70 000 orang askar Parsi. Jadi disinilah tugas formasi Phalanx yang memerlukan askar-askarnya membentuk sebuah barisan pertahanan, sambil berlindung di balik perisai yang hampir separuh tubuh, sambil bertemankan dek lembing panjang. Dan formasi ini akan bertahan di sebuah laluan yang sangat sempit, dipercayai seluas 100 meter sahaja.

Maka disini kebijaksanaan Yunani terbukti. Mereka tahu bahawa jumlah tentera Parsi yang jumlah ratusan ribu itu tidak akan mampu berfungsi dengan baik apabila bertempur di medan pertempuran yang tertutup seperti laluan kecil itu.

Pertempuran ini sebenarnya berlaku selama 8 hari, tetapi tertangguh kerana Xerxes memilih untuk berdiplomasi terlebih awal dengan Leonidas dengan menawarkan pelbagai tawaran yang diharapkannya dapat menyakinkan Leonidas. Namun semuanya ditolak dengan kasar oleh Leonidas.

Dan pada hari kelima, barulah Xerxes memutuskan untuk terus menyerang askar-askar Yunani yang bertahan di laluan yang selebar 100 meter itu. Awalnya, Xerxes melancarkan gelombang pertama apabila mengarahkan 5000 orang unit pemanah Parsi melancarkan panah dalam jarak 90 meter dari tempat barisan askar Yunani bertahan.

Legenda menceritakan kepada kita kononnya ketika hujan panah itu dilancarkan oleh Parsi, ianya terlalu banyak sehinggakan mampu menghalang cahaya matahari menembusinya, dan mewujudkan suasana yang tidak tumpah seperti malam untuk barisan askar Yunani. Namun, oleh kerana perisai dan baju besi yang disarungkan pada tubuh mereka, maka serangan anak panah itu tidaklah membawa apa-apa kesan pun pada barisan askar Yunani.

Berang apabila serangan panah tadi tidak berhasil, maka Xerxes pun menghantarkan lebih kurang 10, 000 orang askar Parsi untuk menggempur pertahanan Yunani di laluan tadi. Namun semuanya berhasil dengan kegagalan sehinggakan 10 000 orang askar tadi terpaksa berundur. Ini membuatkan Xerxes terus menggerakkan gelombang ketiga dengan memanggil sekurang-kurangnya 10 000 orang tentera Immortal, unit elit Parsi yang digeruni dalam sejarah.

Apakah mereka “seabadi” seperti nama mereka? Leonidas dan Yunani membuktikan sebaliknya apabila seperti gelombang kedua tadi, gelombang ketiga Xerxes turut berakhir dengan kegagalan juga. Immortal Parsi tidaklah seabadi namanya. Mereka tidaklah kebal dan mampu dibunuh. Kononnya ini kekalahan paling teruk Immortal dalam peperangan selain di Pertempuran Marathon. Dan hari pertama berakhir dengan kegagalan Parsi untuk menembusi masuk ke dalam laluan Thermopylae.

Masuk hari kedua, gelombang demi gelombang serangan dilancarkan oleh Xerxes untuk memastikan pertahanan yang didirkan oleh Leonidas itu terlerai juga. Xerxes berpendapat bahawa selepas bertempur dengan puluhan ribu askarnya semalam, maka askar-askar Leonidas pastinya keletihan. Namun, Yunani masih gagah bertahan. Habis hari kedua sahaja, Xerxes terus buntu. Barisan pertahanan yang ditempatkan di laluan Thermopylae tadi terlalu kukuh. Pelbagai cara dilakukan oleh Xerxes untuk menembusinya namun tidak berjaya sehinggalah… seperti dalam banyak ketamadunan, biasanya kejatuhan mereka adalah disebabkan pengkhianat di kalangan mereka.

Saya perkenalkan kepada kalian seorang si kitul dalam gabungan negara kota Yunani yang bernama Ephialtes yang membocorkan rahsia kepada Xerxes bahawa terdapat sebuah laluan rahsia yang boleh membawa tentera Xerxes untuk terus datang kepada belakang Tentera Yunani, sekaligus mengepung mereka. Ephialtes melakukan ini kerana tamakkan tawaran harta dan perempuan. Dan kerana peristiwa inilah, nama Ephialtes sering sinonim dengan pengkhianat dan mimpi ngeri dalam bahasa Yunani, seperti mana Si Kitul yang menjadi pengkhianat Pertempuran Kota Melaka antara Portugis dan juga Melaka suatu masa dahulu dalam bahasa Melayu kita.

Leonidas terlebih awal telah meletakkan 1000 orang askar Phocian di laluan yang dikhuatiri oleh Leonidas bakal digunakan oleh Parsi itu. Hydarnes, salah seorang komander perang Xerxes telah dihantar untuk membimbing 40 000 orang askar untuk memintas laluan itu. Bersama dengan Hydarnes itu, ialah sisa-sisa pasukan Immortal yang dimiliki oleh Parsi. Namun 1000 askar Phocian itu gagal bertahan dan berundur membiarkan ketumbukan askar Parsi terus masuk.

Mendengarkan kekhabaran kekalahan 1000 orang askar tadi, maka Leonidas telah memanggil semua orang-orang kepercayannya yang bertahan di laluan tadi, membincangkan langkah-langkah yang harus diambil. Lari atau terus bertahan disitu. Namun selepas perbincangan dan perdebatan hangat, beberapa negara kota Yunani menarik diri manakala beberapa lagi setia di situ sampai ke titisan darah terakhir.

Dipendekkan cerita, pada penghujung pertempuran ini, selepas tentera Yunani terkepung di belakang dan dihadapan, akhirnya tentera Yunani mengalami kekalahan dalam pertempuran ini dengan Leonidas sendiri menjadi mangsa panahan dan mati. Dalam masa yang sama, di Pertempuran Artemissium, Athens seri dengan askar Parsi. Namun masa yang dicuri oleh Leonidas dalam pertempuran ini cukup untuk memberikan kesediaan kepada Sparta dalam pertempuran mendatang dalam siri Perang Yunani-Parsi ini.


Operasi Shah Eufrat: Usaha Turki Melindungi Makam Bapa Kepada Etrugul

Berdasarkan catatan sejarah dan cerita-cerita hikayat tradisi Empayar Uthmaniyyah, tokoh penting yang memimpin migrasi suku Kayı dari Isfahan ke Aleppo, iaitu Süleyman Shah, merupakan anak lelaki kepada Kaya Alp. Beliau adalah bapa kepada pemimpin penerusnya yang mengetuai cabang bangsa nomad Turki Oghuz itu, tidak lain dan tidak bukan, Ertuğrul Gazi. Ertuğrul pula merupakan bapa kepada Osman Gazi, pengasas Empayar Uthmaniyyah.

Pada mulanya, kajian awal mengenai salasilah keturunan terawal dinasti Uthmaniyyah ini menyebabkan berlaku pertikaian terhadap status keturunan ini, status Süleyman Shah sebagai bapa kepada Ertuğrul dipersoalkan berikutan terdapat juga dakwaan bahawa seorang lagi tokoh bernama Gündüz Alp juga dipercayai merupakan datuk kepada Osman merangkap bapa kepada Ertuğrul.

Akhirnya sejarawan menemui titik persamaan dan bersependapat bahawa Gündüz Alp bukanlah bapa Ertuğrul tetapi beliau adalah anak kepada Ertuğrul dan abang kepada Osman.

Kepentingan Makam Süleyman Shah

Sebuah makam penting era Uthmaniyyah yang asalnya berada disekitar atau berdekatan dengan Qal’al Ja’bar (istana pemerintah Syria) adalah dikaitkan secara bersejarah dengan tokoh lagenda bernama Süleyman Shah ini.

Makam Süleyman Shah menurut tradisi Uthmaniyyah, adalah kubur yang menjadi tempat jasad Süleyman Shah bersemadi, namun jasadnya itu tidak pernah ‘berehat dengan aman’. Ini berikutan makam legenda ini semenjak mula dibina setelah kemangkatan Süleyman Shah pada tahun 1236 hingga sekarang, ia telah berpindah randah ke tiga lokasi yang berbeza, dan semuanya bertempat di dalam sempadan negara Syria sekarang. Dari tahun 1236 hingga 1973, lokasi pertamanya adalah berhampiran istana Qal’at Ja’bar di wilayah pentadbiran Raqqa, Syria.

Süleyman Shah dipercayai hidup sekitar antara tahun 1178 hingga tahun 1236. Pada saat-saat terakhir hayatnya, Süleyman Shah dipercayai telah tenggelam dan m4ti lem4s di sungai Eufrat berhampiran istana Qal’at Ja’bar, tempat yang sama menjadi lokasi pengebumiannya, dan berdasarkan beberapa hikayat legenda, datuk kepada pengasas Uthmaniyyah itu dikebumikan sangat dekat dengan istana itu, dan lokasinya ditandakan hingga ia dibaikpulih secara beransur-ansur mengikut zaman, bermula dengan zaman Ertuğrul Gazi sendiri.

Pemindahan Pertama

Pada tahun 1973, daerah di sekitar istana Qal’at Ja’bar, bersama dengan lokasi kompleks makam sedang ditenggelami air ketika Empangan Tabqa pecah dan bakal membentuk Tasik Assad. Makam itu, dengan persetujuan antara Turki dan Syria kemudiannya dipindahkan ke lokasi baru sekitar 85 kilometer ke utara tetapi ia juga bertempat di pinggir Sungai Eufrat dan juga di  Syria, 10 km di barat laut bandar Sarrin, di Aleppo, dan sekitar 27 km dari sempadan Turki.

Sehingga Februari 2015, Turki mengekalkan keberadaan unit tenter4 kecil di tapak makam ini untuk ditugaskan sebagai pengawal kehormat.

Pada awal tahun 2015, menurut Al Jazeera, makam itu dikelilingi oleh kumpulan lSIL. BBC bagaimanapun menyatakan, bahawa setelah mengusir ISlL keluar dari Kobanî pada bulan Januari 2015, Unit Perlindungan Rakyat Kurdish (YPG) dan pember0ntak Syria menguasai beberapa kampung di sekitar makam tersebut.

Operasi Eufrat

Semasa kerajaan Republik Turki campur tangan dalam Per4ng Saudara Syria pada tahun 2015, Angkatan Bersenj4ta Turki melancarkan satu operasi berskala besar di perkampungan Karakozak Syria, yang berjarak 37 kilometer dari sempadan Turki. Kira-kira 500 anggota pasukan khas yang dilengkapi dengan kenderaan berperisai dan senj4ta berat turut serta dalam operasi tersebut.

Makam Süleyman Shah merupakan aset sejarah yang penting bagi bangsa Turki, ia dikawal di oleh satu unit ketenter4an yang ditempatkan di sekitar perkampungan itu. Tanah seluas 10 ekar yang menempatkan makam tersebut diiktiraf sebagai sebahagian daripada wilayah Turki mengikut syarat Perjanjian 1921 yang dipersetujui bersama Perancis.

Pada bulan Mac 2014, kumpulan pengg4nas IsIamic State Of Levant and Iraq (ISlS) telah menawan wilayah di mana makam itu berada, maka sejak itu Ankara mengawasi makam tersebut dengan teliti, tenter4 pengawal ditempatkan di pos kawalan yang menjaga makam untuk mencegah sebarang kemungkinan ser4ngan.

Mereka bertindak ketika mengesan aktiviti bersenj4ta lSIS di sekitar makam dan apabila k0nflik antara kumpulan Kurdish dan ISlS semakin meningkat. Operasi dilaksanakan pada waktu malam, mereka memindahkan sisa jasad Süleyman Shah dari makamnya ke lokasi yang lebih selamat di Syria, berhampiran dengan sempadan Turki dan 38 anggota tenter4 dipindahkan ke Turki.

Operasi itu diberikan nama kod ‘Şah Fırat Operasyonu’ atau Operasi Shah Eufrat (Operation Shah Euphrates). Makam itu dipindahkan dengan melintasi wilayah yang berisiko tinggi di mana ia didominasi oleh milit4n lSIS dan Parti Kesatuan Demokratik (PYD), yang disenaraikan sebagai organisasi pengg4nas oleh kerajaan Republik Turki. Ini adalah operasi berskala besar buat julung kalinya dilaksanakan oleh Angkatan Bersenj4ta Turki di Syria. Dan kerana itu ia telah mencetuskan banyak perdebatan.

Walau bagaimanapun, ketika Operasi Shah Eufrat menjadi topik perbahasan di parlimen negara itu, ia tidak membawa sebarang manfaat kerana lebih bersifat perbahasan politik demokrasi. Perbahasan tertumpu pada persoalan sama ada operasi itu berjaya atau tidak dan adakah ia menjamin kemenangan atau kekalahan.

Ini kerana parti-parti politik cuba memanipulasi Operasi Shah Eufrat sebagai alat propaganda politik dalam negara dan meningkatkan kadar peratusan undi masing-masing hasil dari polemik ini menjelang pilihan raya umum pada 7 Jun 2015.

Objektif Dan Manfaat Politik

Apabila kes ini dilihat secara rasional dengan meninggalkan dasar domestik, kita dapat melihat gambaran menarik yang meramalkan masa depan Turki dalam masa terdekat pada waktu itu. Operasi Shah Eufrat bukanlah operasi yang dilakukan sebagai propaganda politik untuk meraih undi, mengubah agenda domestik atau sebagai ‘gula-gula’ untuk pengundi Turki dari golongan konservatif semata-mata, itu hanya sekadar hadiah bonus.

Objektif utamanya adalah, ia dilaksanakan sebagai satu operasi ketenter4an yang dirancang oleh Ankara untuk mencegah sebarang ancaman b4haya berlanjutan yang sedang berlaku di rantau itu. Kerajaan Turki menganggap mereka ‘terpaksa’ melaksanakannya.

Baik, sebelum kita teruskan, penulis ingin menekankan bahawa wilayah ini mempunyai dua perkara tidak jelas bagi Turki. Yang pertama adalah hakikat nyata yang mereka tidak tahu berapa lamakah lagi Presiden Syria Bashar Assad akan mempertahankan kerusinya dan bilakah per4ng saudara di Syria akan berakhir. Yang kedua adalah sasaran lSIS pada masa hadapan yang tidak diketahui, yang pernah cuba dilakukan ISlS tetapi gagal di Kobani, dan siapa yang akan menanggung kerugian di Kobani.

lSIS bertindak balas terhadap kedatangan pasukan peshmerga (geril4 nasionalis Kurdish) di Kobani melalui tindakan diplomatik oleh Turki. Pangkalan Turki yang terletak di Iraq dan Syria mungkin menjadi sasaran. Turki kemudiannya akan menandatangani perjanjian latihan dan kelengkapan dengan Amerika Syarikat.

Ini adalah titik penting memandangkan ia memberikan idea mengenai waktu operasi. Turki melancarkan Operasi Shah Eufrat ketika mereka menyedari telah timbulnya kemungkinan ISlS akan menyasarkan Turki setelah kekalahannya di Kobani.

Operasi itu juga dilakukan dua hari setelah perjanjian latihan dan kelengkapan yang ditandatangani dengan Amerika Syarikat yang bermaksud Ankara ingin mendapat kelebihan dari segi taktikal dan mengambil inisiatif untuk insid3n yang mendatang. Satu sumber menegaskan bahawa Turki melancarkan operasi ini atas dasar “mengambil inisiatif” dan “mencegah prov0kasi,” sebagai langkah berjaga-jaga memandangkan mereka pernah menghadapi krisis 49 kakitangan kedutaan Turki yang dijadikan tebvsan oleh ISlS di Mosul.

Operasi Shah Eufrat sangat penting dalam konteks ini. Turki tidak mahu menghadapi krisis Mosul kali kedua dalam menghadapi perkembangan politik baharu di rantau itu. Mereka ingin mengambil inisiatif dalam langkah-langkah yang harus diambil terhadap lSIS, atau mungkin terhadap Assad. Ini sekaligus menghalang sebarang cubaan manipulasi terhadap makam Süleyman Shah.

Rangkuman Kronologi Operasi

Operasi Shah Eufrat dilaksanakan oleh Angkatan Bersenj4ta dari tenter4 Turki bertujuan untuk memindahkan lokasi makam Süleyman Shah di Syria yang berlangsung pada 21-22 Februari 2015. Makam bersejarah bangsa Turki itu berada di dalam ancaman kemvsnahan kerana pada waktu itu ia terletak di dalam satu-satunya kawasan Turki di dalam daerah asing (foreign enclave), dan dikelilingi oleh ‘Negara Khilafah Islam’ yang diisytiharkan oleh pengg4nas lSIL @ ISlS selama lebih dari 4 bulan.

Pada malam 21–22 Februari 2015, sebuah konvoi bersenj4ta tenter4 Turki termasuk unit kereta kebal dan kenderaan perisai lain yang berjumlah kira-kira 100 buah kenderaan memasuki Syria untuk memindahkan 40 orang pengawal makam dan memindahkan jen4zah Süleyman Shah. Seorang anggota tenter4 terk0rban semasa operasi. Kompleks pemakaman itu telah dimvsnahkan bagi mengelakkan ia memberi manfaat kepada lSIS.

Makam itu sekarang terletak di wilayah yang dikuasai Turki 200 meter di dalam Syria, 22 km di sebelah barat Ayn al-Arab dan 5 km di sebelah timur Eufrat, kurang dari 2 km ke tenggara Perkampungan Turki Esmesi yang berada di Daerah Birecik paling selatan.

Beberapa tahun sebelum itu iaitu pada Ogos 2012, Presiden Recep Tayyip Erdogan (ketika itu masih PM) telah memberi amaran bahawa sebarang gangguan terhadap makam itu akan dianggap sebagai “ser4ngan ke atas wilayah Turki, dan juga ser4ngan terhadap tanah Nato”. Tahun 2014, parlimen Turki meluluskan tindakan kekerasan terhadap milit4n IS.

Makam itu dikawal secara kekal oleh satu kontinjen pengawal keselamatan berjumlah sekitar 40 anggota tenter4, yang bertukar shif secara berkala. Tapak bersejarah ini merupakan sebahagian dari wilayah Turki yang kedudukannya berada di luar sempadan Turki berdasarkan perjanjian yang ditandatangani pada tahun 1921 dengan Perancis yang memberikan Turki hak untuk menempatkan pengawal dan mengibarkan bendera Turki di sana.

Protokol yang diamalkan sejak 2003 antara Republik Turki dengan Republik Arab Syria berkaitan Makam Süleyman Shah (di lokasi keduanya) memberikan hak transit terhadap Turki untu keluar dan masuk kawasan makam melalui wilayah Syria, samada untuk kerja-kerja penyelenggaraan dan baik pulih kompleks makam.

Sejak 2014, kedudukan rasmi Turki menunjukkan tanah di sekitar lokasi kedua makam (1973 – Februari 2015) adalah atau merupakan wilayah berdaulat Turki. Turki juga meminta pengunjung tapak ini untuk membawa pasport. Namun, belum ada bukti yang menunjukkan bahawa negara-negara lain, termasuk Syria, secara terbuka menyokong kedudukan Turki ini.

Pendirian Syria adalah bahawa penempatan semula yang pertama telah melepaskan hak Turki atas kedaulatan tapak ini, dan penempatan semula makam yang terbaru pada Februari 2015 (ke lokasi ketiga) adalah bertentangan dengan Perjanjian Ankara.

Namun apa yang pasti, usaha ini membuktikan hubungan rohani itu masih wujud di antara kerajaan Republik Turki dengan pendahulunya, Empayar Uthmaniyah, lebih-lebih lagi apabila Turki dianggap sebagai negara yang tidak pernah dij4jah secara terus semenjak era Uthmaniyah hinggalah era republik. Republik Turki dianggap sebagai penerus Uthmaniyah namun dengan sistem yang berbeza, dan pemerintahan oleh bangsa yang sama.

Pada 2 April 2018, Wakil Perdana Menteri Republik Turki, Fikri Işık mengumumkan, makam itu akan dipindahkan kembali ke lokasi asalnya di utara Syria.

RUJUKAN:

Aktar, Cengiz. (2015). The truth about Operation Shah Euphrates. Al Jazeera.

Burns, R. (1999). Monuments of Syria. An Historical Guide. London: I.B. Tauris.

Manav, Bekir (2017). Ertuğrul Gazi (in English). Pergole Yayınları.


Moyang Kepada Seluruh Haiwan Moden Ditemui Di Australia

Jadi, moyang wujud di dunia dalam abad ke-21 ini? Ya, moyang kepada hidupan haiwan kini ditemui di Australia, berupa seperti cacing yang aneh. Nama moyang ini adalah Ikaria wariootia, organisma gumpalan lembut bersaiz sebutir beras.

Walaupun rupanya aneh, namun para saintis mengemukakan bahawa organisma ini menjadi satu contoh yang baik untuk mengkaji asal-usul haiwan bilaterian (haiwan berciri bilateral yang simetri bahagian kiri dan kanan) serta pembentukan mulut dan dubur.

Kata ahli geologi yang mengetuai kajian ini bernama Mary Droser dari universiti bernama UC Riverside, inilah haiwan yang menepati teori saintis, terutamanya ahli biologi evolusi berkenaan rupa moyang yang melahirkan seluruh haiwan moden. Beberapa tahun lalu, para saintis telah mengkaji banyak tentang kumpulan organisma bernama Ediacaran biota, kumpulan organisma purba yang wujud pada 635 juta tahun dulu.

Salah satu organisma bernama Dickinsonia telah mengambil perhatian ramai saintis di mana ia dianalisis sebagai haiwan terawal dunia dalam rekod fosil. Organisma ini walaupun haiwan terawal, ia tidak dikaitkan dengan pembentukan manusia dan haiwan bilaterian lain. Droser menerangkan bahawa Dickinsonia berkemungkinan telah awal pupus sebelum memulakan evolusi.

Maka, haiwan manakah yang menjadi moyang kepada kita (manusia secara biologi) dan seluruh haiwan bilaterian lain? Beberapa tahun kemudian, tapak fosil kesan galian organisma yang ditemui di Nilpena, Australia Seltana menarik perhatian saintis.

Tapak fosil itu adalah milik organisma bernama Helminthoidichnites yang wujud pada Fasa Ediacaran (sekitar 551 hingga 560 juta tahun dulu). Saintis berspekulasi bahawa organisma ini adalah pemula legasi haiwan bilaterian. Setelah melakukan pemeriksaan laser terhadap batu yang mempunyai tapak fosil, ternyata Helminthoidichnites adalah organisma seperti saintis bayangkan.

Ahli paleontologi yang menyertai penyelidikan ini, Scott Evans menyatakan bahawa mereka (para pengkaji) menyangka haiwan ini hidup pada fasa kini namun ia sangat sukar dikenalpasti. Dengan imbasan 3D dari organisma tersebut, mereka ketahui bahawa mereka peroleh penemuan yang penting.

Imbasan 3D menunjukkan bahawa organisma ini mempunyai panjang 2 hingga 7 milimeter dan lebarnya sepanjang 1-2.5 milimeter. Organisma ini bertukar nama sebagai Ikaria wariootia, yang mana namanya diambil dari Bahasa Adnyamathanha, Bahasa orang asal Australia yang tinggal di Kawasan Flinders Ranges. ‘Ikara’ bermaksud ‘tempat penemuan’, manakala ‘warioota’ bermaksud nama kawasan bernama Warioota Creek.

Menurut para pengkaji, fosil kesan Ikaria warioota berbeza dengan kumpulan organisma Ediacaran, mempunyai bentuk cacing dengan badannya yang silinder serta mempunyai kepala dan dubur. Tambahan lagi, organisma ini mempunyai ciri simetri bahagian kiri dan kanan.

Mereka menyatakan organisma Ikaria ini berpotensi sebagai organisma tertua, haiwan bilaterian yang tercatat dalam rekod fosil Australia Selatan. Morfologi (karakter) Ikaria ini mempunyai pembentukan badan yang terdapat dalam ciri haiwan moden, di mana ia mempunyai otot untuk aktiviti renggangan system pencernaan. Haiwan ini juga mempunyai mulut, dubur, dan usus.

Walau bagaimanapun, penemuan berasaskan kesan fosil yang kita tidak boleh lihat dalam bentuk fizikal adalah sukar untuk memastikan pengesahan terhadap organisma ini. Namun jika masa akan datang saintis menemui organisma kumpulan Ediacaran yang mempunyai rupa seakan-akan Ikaria, mungkin ia menjadi baru loncatan untuk mengali lebih mendalam moyang haiwan moden ini.

Namun begitu, Evans menerangkan bahawa penemuan penting setakat ini adalah Ikaria, haiwan bilaterian tertua yang pernah direkodkan dalam rekod fosil seluruh dunia. Manusia mempunyai ciri bilateral, maka kita boleh mengandaikan organisma Ikaria ini adalah salah satu ‘moyang’ kita yang pertama mempelbagaikan keluarga haiwan berciri bilateral ini.

RUJUKAN:

Dockrill. P (24 March 2020). Earliest Ancestor of Many Modern Animals May Have Been Found in Australia. Science Alert. Retrieved from 5 April 2020.


Bendera-Bendera Kerajaan Islam Terawal Di Alam Melayu

Sayang sekali, bendera kerajaan Islam terawal iaitu Perlak, Samudera Pasai dan Melaka tidak dapat dikenal pasti bagaimana rupa bentuknya. Perkataan bendera wujud selepas kedatangan Portugis. Sebelum itu, bendera dinamakan sebagai panji.

Tradisi bendera kerajaan di Nusantara telah diamalkan sejak dari zaman Hindu-Buddha. Salah satu contoh adalah catatan Liang Shu tentang kedatangan utusan China ke Langkasuka pada tahun 515 M di mana dicatatkan panji-panji Langkasuka telah menghiasi kotanya terutama ketika mengiringi raja.

Dalam penelitian saya, bendera tertua di Nusantara yang dapat dikenal pasti setakat ini ialah Panji Pusaka Jayakarta yang digunakan oleh angkatan tentera Kesultanan Demak pimpinan Panglima Fatahillah ketika meraikan kemenangan menewaskan pakatan Portugis-Pajajaran di Sunda Kelapa pada tahun 1527 iaitu 16 tahun setelah kejatuhan Kota Melaka sebagaimana yang dinukilkan oleh Ahmad Mansur Surya Negara dalam bukunya Menemukan Sejarah.

Penak-lukan Kota Melaka telah memberikan semangat kepada Portugis untuk melebarkan empayarnya di Nusantara. Dengan itu, Portugis telah menguasai pelabuhan Sunda Kelapa yang terletak di barat Pulau Jawa hasil kerjasamanya dengan kerajaan Pajajaran.
Mengambil iktibar dari kejatuhan Melaka, kerajaan Islam Demak menyerang kedudukan Portugis di Sunda Kelapa dan tentera Demak berjaya menewaskan Portugis serta mengusirnya dari Sunda Kelapa.

Dari peristiwa kemenangan itu, nama Sunda Kelapa ditukarkan kepada Jayakarta. Jaya bermaksud kejayaan dan karta bermaksud pekerjaan. Jadi Jayakarta bermaksud kejayaan yang diraih. Dari sini kemudiannya timbul nama Jakarta, ibu negara Indonesia.

Saya melihat bendera Pusaka Jayakarta di Muzium Jakarta. Jelas terdapat lambang pedang Zulfikar. Saya juga melihat bendera kerajaan Aceh Darussalam di Muzium Aceh yang juga terdapat lambang pedang Zulfikar di tengah-tengahnya.

Tidak pasti sama ada bendera Aceh Darussalam ini telah digunakan sejak dari awal penubuhannya pada penghujung abad ke-15 atau pada abad terkemudian.
Melihat pada bendera Pusaka Jayakarta dan bendera Aceh, maka tidak mustahil bendera Kesultanan Melaka juga terdapat lambang pedang Zulfikar di tengahnya.

Pedang Zulfikar salah satu pedang Rasulullah صلى الله عليه وسلم dan pernah digunakan oleh Baginda ketika perang Uhud sebagai mana yang diriwayatkan dalam Sunan Tirmidzi. Lambang pedang Zulfikar memang masyhur dalam tradisi jihad di Alam Melayu. Ia menjadi lambang kekuasaan, keberanian dan kepahlawanan.

Hasanuddin Yusof
Maktab Penyelidikan
Tamadun Alam Melayu dan Islam